title: Blues Lovers

text: BluesLovers järjestää elo-toukokuun välillä noin kuukausittain vaihtuvilla esiintyjillä Down Home Kivi -tapahtumia Kulttuuriravintola Kivessä. Yhdistys järjestää vuosittain myös muutaman musiikkifestivaalin. Alkuvuodesta joko Klubi- tai Talviblues-tapahtuman ja kesäisin Louisiana Cajun Partyn. Muu toiminta kattaa erilaiset opetustyöpajat (workshopit), ja toiminnan esittelyt.


title: Blues Lovers

text: Blues Lovers on jakanut vuodesta 2008 lähtien Jemma-palkintoa™ (käsintehty taidepuukko) blues- ja roots-musiikkia edistäneille henkilöille. Palkinto on Suomen ensimmäinen kansallinen valtakunnallisesti jaettava blues- ja roots-musiikin erikoispalkinto.


title: Supputraakkipuu

text: Supputraakkipuu ("Dracaena deremensis" 'Compacta') on traakkipuihin kuuluva lajike. Viljelykasvien nimistön mukaan supputraakkipuu on afrikantraakkipuun ("Dracaena deremensis") lajike. Lajinimeä "Dracaena deremensis" on pidetty myös tuoksutraakkipuun ("Dracaena fragrans") synonyyminä.


title: Supputraakkipuu

text: Supputraakkipuuta käytetään huonekasvina. Se on monivuotinen kasvi, jolle on ominaista pystyynkasvavat, tumman vihreät lehdet. Kasvaa varjoisessa tai puolivarjoisessa paikassa.


title: Helsinki Photography Biennial

text:
Helsinki Photography Biennial, Helsingin valokuvabiennaali on joka toinen vuosi järjestettävä tapahtumien sarja, joka esittelee niin suomalaista kuin kansainvälistäkin nykyvalokuvausta.
Helsinki Photography Biennialin juuret ulottuvat 1980-luvulle, jolloin tapahtuma tunnettiin nimellä Valokuvataide – Arkitaide. Vuodesta 2000 vuoteen 2009 sen nimi oli Helsinki Photography Festival. Valokuvataiteilijoiden liitto on järjestänyt tapahtumaa noin joka kolmas vuosi limittäin Suomalaisen valokuvataiteen kolmivuotisnäyttelyn kanssa. Vuonna 2012 nämä tapahtumat yhdistyivät parillisten vuosien huhtikuussa järjestettäväksi laajamittaiseksi kaupunkitapahtumaksi ja nimettiin uudelleen Helsinki Photography Biennialiksi.


title: Helsinki Photography Biennial

text: Ensimmäiset Valokuvataide – Arkitaide tapahtumat 1980-luvun alussa olivat silloisen Valokuvataiteen Seuran aktiivien vapaaehtoistyön luomuksia, joita järjestettiin kolmen – neljän vuoden välein kaikkiaan yhdeksän kertaa. Päämääränä oli Suomessa siihen aikaan melko marginaalisen valokuvataiteen tunnetuksi tekeminen suurelle yleisölle. 1990-luvun alusta festivaalia on järjestänyt Valokuvataiteilijoiden Liitto. Samaan aikaan tapahtumat suunnattiin jo selkeämmin valokuvataiteen problematiikasta kiinnostuneille erityisille kohderyhmille: "Valokuvaus ja valta" (1993) ja "Saksalaisia teemoja" (1996).


title: Helsinki Photography Biennial

text: Ensimmäinen Helsinki Photography Festival -nimellä järjestetty Joitakin osia maailmasta vuonna 2000 oli laajin ja kansainvälisin Suomessa koskaan järjestetty nykyvalokuvauksen näyttelykokonaisuus ja tapahtuma. Seuraava festivaali "to be continued… / jatkuu…" (2005) esitteli brittiläisen ja suomalaisen nykytaiteen kärkeä valokuvan ja liikkuvan kuvan osalta Mika Elon ja Brett Rogersin kuratoimana. Vuonna 2009 festivaali järjestettiin yhteistyössä Helsingin kaupungin taidemuseon ja Suomen valokuvataiteen museon kanssa. "Aletheia" pureutui valokuvan totuuskäsitteeseen kuraattoreinaan Jan-Erik Lundström ja Elina Heikka. Vuoden 2012 HPB12 oli ensimmäinen biennaalina järjestetty tapahtuma. Keväällä 2012 keskiössä oli kaupunki ja urbaanisuus, ja biennaalin päänäyttelyt kuratoi kuusihenkinen työryhmä, johon kuului sekä valokuvataiteilijoita että tutkija Helsingin kaupunginmuseosta. HPB12:een sisältyi myös laaja kattaus muita näyttelyitä ja tapahtumia pääkaupunkiseudulla.


title: Helsinki Photography Biennial

text: Helsingin valokuvabiennaali järjestetään seuraavan kerran 27.3.-4.5.2014.


title: Helsinki Photography Biennial

text: Vuonna 2014 biennaalin teemana ovat ekologiset kysymykset ja näihin liittyvät syy- ja seuraussuhteet. Biennaalin tuottavat Valokuvataiteilijoiden Liitto ja Valokuvagalleria Hippolyte yhteistyössä Suomen valokuvataiteen museon kanssa.


title: Helsinki Photography Biennial

text: Vuoden 2014 Helsinki Photography Biennialin kuraattorina toimii istanbulilainen kuraattori ja muotoilija Basak Senova. HPB14:ssa Senova tutkii tilastotieteestä lainattua ekologisen virhepäätelmän käsitettä. Käsitteen alla Senova avaa taiteen avulla ympäristöön liittyvän tiedon harhoja. Arkistot ovat koko prosessin ajan keskeinen väline työskentelyssä. HPB14 vaaliikin valokuvapohjaisten arkistojen ja ympäristöä koskevan tiedon suhdetta. Basak Senova on kutsunut myös Branko Franceschin (Zagreb) kuratoimaan kanssaan yhden biennaalin osion.


title: Helsinki Photography Biennial

text:
Senovan lisäksi HPB14 on kutsunut Mustarinda-seuran kehittämään tapahtuman teemaa. Mustarinda käynnistää neljä taiteellista tutkimusprosessia, joissa arvioidaan luontokuvamme ja -suhteemme kehitystä erityisesti arkistojen, arkkitehtuurin, metsän ja energian näkökulmista ja joiden tulokset esitetään osana HPB14:ää. Prosesseihin sisältyy työpajoja, jotka pidetään Mustarinda-talolla Hyrynsalmella, Paljakan ikimetsien siimeksessä. Työpajoissa teoreettiseen työskentelyyn yhdistyy kehollinen kokemus.
Vuonna 2014 biennaalin osallistuvat taiteilijat Ali Cherri, Barbaros Kayan, Braco Dimitrijević, Daniel García Andújar, Hana Miletic, Jawad Al Malhi, Jesper Just, Marja Helander, Mary McIntyre, Oliver Ressler, Olof Jarlbro, Raqs Media Collective, Serkan Taycan, Société Réaliste, Tamás Dezső, Tomislav Gotovac, Tuula Närhinen, Willie Doherty ja Yane Calovski.
http://www.hpb.fi


title: Oredež (taajama)

text: Oredež () on maalaiskunta ja sen keskustaajama Leningradin alueen Lugan piirissä. Se sijaitsee Ortesjoen varrella 33 kilometriä Lugasta maanteitse itään. Kunnassa on 3 000 asukasta (vuonna 2010).


title: Oredež (taajama)

text: Keskustaajaman lisäksi kuntaan kuuluu 11 kylää: Bolšije Vleškovitši, Borštšovo, Dubrovka, Habalinka, Kolentsovo, Malyje Vleškovitši, Poddubje, Pokrovskoje, Sokolniki, Vasilkovitši ja Zamostje.


title: Oredež (taajama)

text: Seudun kylät mainitaan Novgorodin Vatjan viidenneksen verokirjassa vuonna 1500. Nykyinen taajama on syntynyt rautatien rakentamiseen yhteydessä vuosina 1897–1898. Se kuului aluksi Lugan kihlakunnan Butkovon volostiin. Vuosina 1927–1959 Oredež oli Leningradin alueeseen kuuluneen hallintopiirin keskus. Toisen maailmansodan aikana seutu oli saksalaisten miehittämä.


title: Oredež (taajama)

text: Oredežin kautta kulkee Pietarista Minskiin ja edelleen Ukrainaan johtava rautatie. Sieltä on myös maantieyhteydet Lugaan sekä Ljubanin ja Namkun kautta Paulovaan.


title: Oredež (taajama)

text: Taajama koostuu säännölliseen asemakaavaan rakennetuista yksi-kaksikerroksisista asuintaloista sekä kaupunkimaisista kerrostaloista. Palveluihin kuuluvat kulttuuritalo ja kirjasto. Vuonna 2004 rakennettiin ortodoksinen tsasouna. Nähtävyyksiin kuuluvat toisen maailmansodan muistomerkit.


title: Radio Mikkeli

text: Radio Mikkeli on suomalainen paikallisradio, joka kuuluu Mikkelin ja sen lähikuntien alueella taajuudella 104,2 MHz. Radio Mikkelin omistaa porilainen Mediatakojat Oy.


title: Radio Mikkeli

text: Radio Mikkelistä tulee lähetyksiä arkipäivisin klo. 6.30 - 18.00.


title: Radio Mikkeli

text: Uutiset ja sää puolen tunnin välein välillä 6.30-9.00 ja tasatunnein 9.00-18.00.


title: Radio Mikkeli

text: Studio ja toimitus sijaitsee Raatihuoneenkadulla.


title: Radio Mikkeli

text: Radio Mikkeli selostaa kaudella 2017-2018 Mikkelin Jukurien Liiga-pelit. Radio Mikkeli ja Mikkelin Jukurit allekirjoittivat sopimuksen selostuksista keskiviikkona 3. toukokuuta.


title: Secodontosaurus

text: Secodontosaurus on sukupuuttoon kuollut varhaisella permikaudella elänyt synapsidisuku, joka kuuluu Sphenacodontidae-heimoon. Suvun tyyppilaji on "Secodontosaurus obtusidens". Toinen tähän sukuun luettu laji "Secodontosaurus willistoni" saattaa kuitenkin todellisuudessa olla aivan sama kuin "S. obtusidens". "Secodontosaurus" oli lihansyöjä. Sen fossiileja on löydetty Yhdysvaltojen alueelta Texasista.


title: Secodontosaurus

text: Fröbisch, J., Schoch, R.R., Müller, J., Schindler, T., & Schweiss, D. 2011 (Muut paitsi Caseasauria tutkimuksen kladogrammista, Caseasauria tekstiosasta):


title: Radio Kuopio

text: Radio Kuopio on suomalainen kaupallinen paikallisradio, joka kuuluu Kuopion ja sen lähikuntien alueella. Kanavan kuuluvuusalueella asuu vakituisesti noin 200 000 ihmistä. Radio Kuopion omistaa porilainen Mediatakojat Oy. Radio Kuopio aloitti toimintansa 4.12.2013.


title: Radio Kuopio

text: Kanavalla on juonnettua lähetystä arkisin kello 6.30–18.00 ja lauantaisin kello 9.00–14.00. Muina aikoina kanavalla soi musiikki.


title: Radio Kuopio

text: Juonnetun lähetyksen aikana kanava lähettää uutiset ja säätiedot tasatunnein. Uutisotsikot arkiaamuisin kello 6.30, 7.30 ja 8.30. Lehtikatsaus on arkisin kello 8.40, ja juontaja sekä uutistoimittaja keskustelevat päivän uutisaiheista Uutispäivässä kello 13.30.


title: Radio Kuopio

text: Juonnettu sisältö koostuu paikallisista asioista, uutisista, urheilusta, kulttuurista ja viihteestä sekä menovinkeistä. Kerran kuukaudessa Radio Kuopio kutsuu paikallisen kansanedustajan keskustelemaan Arkadianmäen ajankohtaisita asioista.


title: Radio Kuopio

text: Musiikkilinjaansa asema itse luonnehtii kuopiolaiseen makuun rakennetuksi kokonaisuudeksi, jossa kotimaisten suosikkien rinnalla soi monipuolinen ulkomainen musiikki. Musiikki on 1980-luvulta tähän päivään.


title: Radio Kuopio

text: Radio Kuopion sisällön pääpaino on paikallisissa asioissa, mutta verkkosivuilla on myös valtakunnallisia uutisia. Haastattelut ja ohjelmasarjat voi kuunnella jälkikäteen nettisivun kautta. Paikallisella urheilulla on sivustolla täysin oma uutisosionsa.


title: Mantella

text: Mantella on Mantellidae-heimoon kuuluva sammakkosuku, joka elää Madagaskarilla. Lajit ovat pienikokoisia ja kirkkaanvärisiä, ja niiden ihossa on myrkkyä.


title: Helmisinipenkoja

text: Helmisinipenkoja ("Ptilorrhoa leucosticta") eli aikaisemmalta nimeltään vuoriloistotimali on viiriäispenkojien heimoon kuuluva varpuslintu.


title: Helmisinipenkoja

text: Helmisinipenkojaa tavataan Uuden-Guinean saarella. Lajin kannankehitys on vakaa, ja se on luokiteltu elinvoimaiseksi.


title: Sinipenkoja

text: Sinipenkoja ("Ptilorrhoa caerulescens") eli vanhemmalta nimeltään alankoloistotimali on viiriäispenkojien heimoon kuuluva varpuslintu.


title: Sinipenkoja

text: Sinipenkojaa tavataan suuressa osassa Uuden-Guinean saarta. Lajin on raportoitu olevan suurimmaksi osaksi yleinen. Lajin kannankehitys on vakaa, ja se on luokiteltu elinvoimaiseksi.


title: Kastanjasinipenkoja

text: Kastanjasinipenkoja ("Ptilorrhoa castanonota") eli aiemmalta nimeltään ruskoloistotimali on loistotimalien heimoon kuuluva varpuslintu.


title: Kastanjasinipenkoja

text: Kastanjasinipenkojaa tavataan Indonesiassa ja Papua-Uudessa-Guineassa. Lajin on raportoitu olevan suurimmaksi osaksi melko yleinen tai yleinen. Sen kannankehitys on vakaa, ja laji on luokiteltu elinvoimaiseksi.


title: Määrännäispaperi

text: Määrännäispaperi tarkoittaa velkasitoumusta, osakekirjaa tai taloudellisen yhdistyksen osuustodistusta, jonka haltija voi luovuttaa edelleen lain tai kyseiseen paperiin merkityn määrännäisehdon perusteella. Se joka on saanut määrännäispaperin vilpittömässä mielessä haltuunsa, nauttii laajaa suojaa velallisen tai muun velvoitetun sellaisia väitteitä vastaan, jotka perustuvat tämän ja paperin aikaisempien haltijoiden välisiin oikeussuhteisiin.


title: Kraasselan–Ropsunhovin offensiivi

text: Kraasselan–Ropsunhovin offensiivi tai Operaatio Tammikuun Ukkonen oli toisessa maailmansodassa Neuvostoliiton Leningradin rintaman hyökkäys Saksan 18. armeijaa vastaan Leningradin lähistöllä 14.-30. tammikuuta 1944. Hyökkäys oli osa Leningradin–Novgorodin offensiivia. Taisteluissa Neuvostoliiton 2. iskuarmeija valtasi Ropsunhovin 19. tammikuuta ja 42. armeija valtasi Kraasselan samana päivänä. Taisteluissa saksalaiset työnnettiin 60-100 km päähän Leningradista.


title: Jaaman–Outovan offensiivi

text: Jaaman–Outovan offensiivi oli toisessa maailmansodassa Neuvostoliiton Leningradin rintaman hyökkäys Saksan 18. armeijaa vastaan 1. helmikuuta - 1. maaliskuuta 1944. Hyökkäys oli seurausta Kraasselan–Ropsunhovin offensiivista ja oli osa Leningradin–Novgorodin offensiivia. Taisteluissa 2. iskuarmeijaan kuulunut CIX kivääriarmeijakunta valtasi Jaaman 1. helmikuuta ja Outovan 4. helmikuuta. Hyökkäävät neuvostojoukot onnistuttiin pysäyttämään Narvan taistelussa ja saksalaiset pidättelivät heitä elokuuhun 1944 asti.


title: Edaphosaurus

text: Edaphosaurus (nimen merkitys: "”perustuslisko”") on sukupuuttoon kuollut Edaphosauridae-heimoon kuuluva synapsidisuku. Se eli myöhäisen kivihiilikauden ja varhaisen permikauden aikana nykyisten Yhdysvaltojen alueella. Useista varhaisista synapsideista poiketen "Edaphosaurus" oli kasvinsyöjä.


title: Edaphosaurus

text: "Edaphosaurusin" huomiota herättävin ominaisuus ovat sen pidentyneet selkänikamat, jotka olivat todennäköisesti verisuonipitoisen kudoksen toisiinsa yhdistämiä muodostaen eläimelle niin sanotun ”selkäpurjeen”, jota todennäköisesti käytettiin apuna ruuminlämmön säätelyssä. Se olisi esimerkiksi voinut auttaa "Edaphosaurusta" kohottamaan ruumiinlämpöään nopeammin, kuin samankokoinen purjeeton eläin olisi voinut tehdä.


title: Edaphosaurus

text: Myös muilla Edaphosauridae-heimon jäsenillä sekä joillain heimoon Sphenacodontidae kuuluvilla synapsideilla kuten "Dimetrodonilla" oli tällainen selkänikamien kannattama purjerakenne. Sphenacodontidaeen kuuluvien eläinten selkäpurjeet ovat kuitenkin kehittyneet Edaphosauridae-heimon purjeista erikseen ja kyseessä on niinkutsuttu konvergentti evoluutio, sillä Edaphosauridae ja Sphenacodontidae eivät ole toistensa lähimmät sukulaiset. Sphenacodontidaen lähisukulaisia ovat varhaisemmat Sphenacodontian edustajat kuten "Haptodus", joilta selkäpurje puuttui. "Edaphosaurusin" pidentyneet nikamat olivat kuitenkin raskasrakenteisemmat kuin muilla purjeellisilla synapsideilla.


title: Edaphosaurus

text: "Edaphosaurusin" ominaisuudet näyttävät selkeästi eläimen olleen kasvinsyöjä. Sen pää on pieni verrattuna ruumiiseen ja kallo on lyhyt ja verrattaen matala, toisin kuin esimerkiksi kladin Sphenacodontia edustajilla. Lisäksi "Edaphosaurusilla" oli erilaistumattomat hampaat, jotka muodostivat rikkumattoman purupinnan sen leukoihin. Sillä oli myös leukojen sisäpinnalla yhteen pakkautuneista hampaista muodostuneet rivistöt, jotka auttoivat kasviravinnon hienontamisessa.


title: Edaphosaurus

text:
Suurimmat "Edaphosaurus"-lajit ovat "Edaphosaurus cruciger" ja "Edaphosaurus pogonias", jotka kasvoivat yli kolmen metrin pituisiksi. Pienimmät lajit olivat pituudeltaan noin puoli metriä tai pienempiä.
Muokattu David M. Mazierski & Robert R. Reisz (2010) tutkimuksen pohjalta.


title: Lari

text: Lari on rantalintujen lahkoon kuuluva alalahko.


title: Lari

text: Alalahko jaetaan viiteen heimoon:


title: Möhkön rautaruukki

text: Möhkön rautaruukki oli Pohjois-Karjalassa Ilomantsissa Möhkön kylässä 1837–1907 toiminut ruukki. Ruukin toiminnan päätyttyä paikalle perustettiin metsätyökeskus. Nykyisin siellä on ruukkimuseo.


title: Möhkön rautaruukki

text: Ruukin perustamisluvan sai vuonna 1838 ilomantsilainen Carl G. Nygren, ja tehtaan rakennutti kylän läpi virtaavan Koitajoen Möhkönkosken rannalle vuosina 1847–1849 pietarilainen Adolf von Rauch. Rautaruukki aloitti toimintansa vuonna 1849.


title: Möhkön rautaruukki

text: Ruukin osti vuonna 1851 kiteeläinen teollisuusmies, Värtsilän rautaruukin omistaja Nils Ludvig Arppe. Wärtsilän ja Möhkön rautaruukit siirtyivät Arppen kuoleman jälkeen hänen perillisilleen ja vuonna 1892 heidän perustamalleen osakeyhtiölle, jonka nimeksi tuli vuonna 1898 Wärtsilä Aktie Bolag.


title: Möhkön rautaruukki

text: Möhkön rautaruukin toiminta päättyi vuonna 1907, ja W. Gutzeit & Co osti tehtaan ja metsät. Alueella toimi 1960-luvulle saakka ruukille kuulunut saha ja sen yhteyteen 1910-luvulla perustetut höyläämö, mylly ja sähkölaitos.


title: Möhkön rautaruukki

text: Möhkö oli ruukin aikaan suuri 600 hengen kylä. Tehtaalla oli ajoittain jopa 2 000 työntekijää.


title: Möhkön rautaruukki

text: Ruukin paikalla on nykyään sen toimintaa esittelevä ruukkimuseo, jossa pääsee tutustumaan vanhoihin työtapoihin, työvälineisiin ja savottaperinteeseen.


Entisen Suomen Kaartin pataljoonan marssi (tunnettu myös nimellä Vanhan Suomen kaartin marssi ja useilla muilla nimillä) on suomalainen sotilasmarssi. Se oli nimensä mukaisesti autonomian aikana toimineen Suomen kaartin kunniamarssi ja nykyään se on Kaartin Jääkärirykmentin kunniamarssi.


title: Entisen Suomen Kaartin pataljoonan marssi

text: Marssi määrättiin Helsingin opetustarkk’ampujapataljoonan viralliseksi kunniamarssiksi kun se korotettiin nuoren kaartin arvoon vuonna 1829. Marssin säveltäjäksi on usein mainittu Kaartin soittokunnan ensimmäinen kapellimestari Josef Tvarjansky, mutta tieto ei todennäköisesti pidä paikkaansa. Nykyään kappaleen arvellaan olevan peräisin Ranskasta. Kyseessä on Suomen vanhin yhtäjaksoisesti käytetty kunniamarssi. Suomen itsenäistyttyä 1918 siitä tuli Suomen valkoisen kaartin kunniamarssi. Nykyään se on Kaartin Jääkärirykmentin kunniamarssi ja siihen kuuluvan Kaartin pataljoonan perinnemarssi. Marssin nykyinen versio perustuu Artturi Ropen sovitukseen. Jääkärirykmentin kunniamarssiksi se valittiin vuonna 1997.


title: Kultamantella

text: Kultamantella ("Mantella aurantiaca") on "Mantella"-sukuun kuuluva madagaskarilainen sammakkolaji. Se liikkuu päiväaikaan. Laji on äärimmäisen uhanalainen. Lajin uhanalaisuus johtuu pitkälti sen elinympäristön tuhoutumisesta.


title: Kultamantella

text: Aikuisen yksilön pituus on 2–3 cm ja väri on keltainen, oranssi tai punainen. Nuoren yksilön väri on vihreä tai musta. Raajat ovat pitkät ja ohuet.


title: Kultamantella

text: Lajia tavataan pienellä alueella Madagaskarin itäosassa. Sitä esiintyy aurinkoisilla paikoilla.


title: Kultamantella

text: Naaras munii maalle sellaisena aikana, jolloin sataa eniten. Kun toukat kuoriutuvat, ne hakeutuvat veteen. Kuoriutumisesta muodonvaihdokseen kestää noin 70 päivää.


title: Huilujuoksija

text: Huilujuoksija eli malakanloistotimali, aikaisemmalta nimeltään malaijanliejutimali("Eupetes macrocerus") on varpuslintujen lahkoon kuuluva lintulaji. BirdLife Suomi lukee sen kuuluvaksi kaljukkaiden heimoon, mutta toisinaan se luetaan ainoaksi lajiksi heimoon Eupetidae.


title: Huilujuoksija

text: Huilujuoksijaa tavataan Bruneissa, Indonesiassa, Malesiassa ja Thaimaassa. Laji on vielä paikoin yleinen, mutta se on vähenemässä suhteellisen nopeasti elinympäristöjen tuhoutumisen takia, ja se on luokiteltu silmälläpidettäväksi.


title: Oggy et les Cafards, le film

text: Oggy et les Cafards, Le Film (Oggi ja torakat -elokuva) on ranskalainen piirretty elokuva vuodelta 2013. Elokuvan ensi-ilta oli 7. elokuuta 2013 Ranskassa. Elokuva perustuu Oggi ja torakat -animaatiosarjan hahmoihin. Elokuva DVD ja Bluray ilmestyivät joulukuussa 2013.


title: Oggy et les Cafards, le film

text: Oggi esiintyy elokuvassa neljässä eri ajanjaksossa: Esihistoriallinen Oggi lähtee etsimään tulta, Keskiaikainen prinssi Oggi etsii puolisoa, Viktoriaaninen Oggi on Sherlock Holmesin (Jack) apulainen tohtori Watson sekä tulevaisuuden Star Wars-Oggi. Jokaisessa ajanjaksossa Oggi löytää sielunkumppaninsa (Olivia), mutta Torakat panevat kapuloita rattaisiin.


title: Vihermantella

text: Vihermantella ("Mantella viridis") on "Mantella"-sukuun kuuluva sammakkolaji. Se liikkuu päiväaikaan. Se on erittäin uhanalainen. Sen uhanalaisuus johtuu pitkälti sen elinympäristön tuhoutumisesta.


title: Vihermantella

text: Aikuisen yksilön pituus on 2-3 cm. Yleisväri on vihreä tai keltainen. Osa päästä ja eturuumiista on mustaa. Kuonossa on valkoinen juova. Varpaissa on tarttumalevyt.


title: Vihermantella

text: Vihermantellaa tavataan Madagaskarin pohjois- ja itäosissa.


title: Vihermantella

text: Muniminen tapahtuu veteen kivien tai tukkipuiden alle, aikana, jolloin sataa eniten.


title: Vihermantella

text: Laji on hyönteissyöjä.


title: Native

text: Native on yhdysvaltalaisen yhtyeen OneRepublicin kolmas studioalbumi, joka julkaistiin 22. maaliskuuta 2013. Albumin oli ensin määrä tulla julkaistuksi vuoden 2012 lopussa, jolloin "Feel Again" olisi ollut sen pääsingle. Levy ei kuitenkaan ollut vielä valmis, joten julkaisua lykättiin vuoden 2013 puolelle, ja "If I Lose Myself" oli pääsingle.


title: Native

text: Kolmas single, "Counting Stars", menestyi ympäri maailmaa hyvin. Se oli yhtyeen parhaiten Yhdysvalloissa sijoittunut kappale sitten vuoden 2007, jolloin "Apologize" sijoittui myös singelistan toiselle sijalle. Kappale sijoittui listan kärkeen Britannian singlelistalla, ja kymmenen parhaan joukkoon yhteensä yhdeksässä maassa. Maaliskuuhun 2014 mennessä "Native" on myynyt Yhdysvalloissa 541 000 kappaletta.


title: Native

text: Helmikuussa 2012 yhtye twiittasi, että uusi albumi julkaistaan syksyllä, ja että singleä voi odottaa kevään aikana. Twiitissä kuitenkin sanottiin myös, etteivät he aio kiirehtiä albumin kanssa, koska "sen täytyy olla paras mitä olemme ikinä tehneet". Lopulta albumi julkaistiinkin vuoden 2013 keväällä.


title: Native

text: Idea albumin kuvitukseen tuli siitä, kuinka erilaisia yhtyeen jäsenet ovat, ja kuinka jokainen heistä on kuin eri eläin. Kannessa esiintyy kettu, pöllö, gaselli, biisoni ja leijona. Albumin nimen keksi Brent Kutzle. Hänen mukaansa se kuvaa jotain alkuperäistä ja sitä kuinka erilaisia jokainen jäsenistä on.


title: Native

text: "Native" sai pääosin myönteisiä arvioita. Allmusicin kriitikko Matt Collar kirjoitti yhtyeen musiikin olevan "uskomattoman mukaansatempaavaa". Melodic-lehden arvostelussa huomattiin OneRepublicin musiikin olevan uudella tasolla "Coldplay-tyyppisten eeppisten melodioiden" avulla. Rolling Stonem toimittajan mielestä Ryan Tedderin laulu oli tylsää ja persoonatonta. Elysa Gardner USA Todaysta kirjoitti: "Ryan Tedder ei yllätä eikä petä, tarjoten jämäkkää ja tunnelmallista poppia."


title: Annan perhe

text: Annan perhe (, 1939) on kanadalaisen L. M. Montgomeryn kahdeksanosaisen Anna-sarjan kuudes osa, jos tarkastellaan teossarjan sisäistä kronologiaa. Se on kuitenkin kirjoitettu Anna-kirjoista viimeisimpänä ja suomennettu vasta vuonna 2002 samoin kuin teos "Anna opettajana". Molemmat teokset on suomentanut Paula Herranen.


title: Annan perhe

text: Anna ja Gilbert Blythe perheineen asuvat nyt Kotikunnas-nimisessä talossa ja heillä on yhteensä viisi lasta teoksen alkaessa: Jem, Walter, kaksoistytöt Nan ja Di sekä Shirley. Teoksen kuluessa syntyy myös kuudes ja parin viimeiseksi jäävä lapsi Rilla. Ajallisesti teoksessa on hypätty seitsemän vuotta eteenpäin siitä, mihin "Anna omassa kodissaan" -teoksessa jäätiin.


title: Annan perhe

text: Tässä kirjassa kirjasarjan päähenkilö Anna itse jää melko sivuosaan kuten on myös asian laita sarjan seitsemännessä ja kahdeksannessa osassa Sateenkaarinotkossa ja Kotikunnan Rilla -teoksessa. Sen sijaan kertoja antaa enemmän tilaa Annan lasten edesottamuksille ja seikkailuille.


title: Bad Blood (Bastillen albumi)

text: Bad Blood (tyyliteltynä BΔD BLOOD) on englantilaisen yhtyeen Bastillen ensimmäinen studioalbumi. Albumi julkaistiin 4. maaliskuuta 2013. Se pääsi Britannian albumilistan ykköseksi ja menestyi muissakin maissa. Albumilta julkaistiin yhteensä kuusi singleä, joista "Pompeii" menestyi parhaiten. Vuoden 2013 lopussa ilmestyi albumin laajennettu versio All This Bad Blood. "Bad Blood" oli ehdolla vuoden 2014 Brit Awards-gaalassa vuoden brittiläiseksi albumiksi.


title: Bad Blood (Bastillen albumi)

text: "Bad Blood" sai kriitikoilta vaihtelevaa palautetta. Digital Spy nimesi sen vuoden 2013 kolmanneksi parhaaksi albumiksi. Brice Ezell PopMattersista vertasi yhtyettä Coldplayhin ja kuvaili albumia dramaattiseksi ja voimakkaaksi. BBC:n arvostelussa kehuttiin laulaja Dan Smithin tulkintaa, ja kappaleita kehuttiin mieleenpainuviksi.


title: Bad Blood (Bastillen albumi)

text: NME:n Jamie Fullerton antoi albumille viisi tähteä kymmenestä ja kirjoitti: "Bastille haluaa, että kaikki pitävät heistä. He kohdistavat lauluja monille erilaisille kohderyhmille, eivätkä saa tiukkaa otetta mistään." The Guardianin mielestä albumi ei erotu massasta sen pop-rock-kappaleillaan.


title: Parempi mies

text: "Parempi mies" on suomalaisartisti Cheekin kolmas single hänen kymmenenneltä, "Kuka muu muka" -studioalbumiltaan. Kappaleen kertosäkeet laulaa Samuli Edelmann, ja se julkaistiin 11. lokakuuta 2013. Kappaleesta on kuvattu myös musiikkivideo, joka julkaistiin videopalvelu YouTubessa samana päivänä singlen kanssa. Artistien lisäksi videolla esiintyy malli-juontaja Anne Kukkohovi.


title: Parempi mies

text: Kappale on noussut singlelistalla parhaimmillaan kuudenneksi ja latauslistalla kolmanneksi. Radiolistalla se on ollut parhaimmillaan radioiden soitetuin kappale.


title: Pasi Koivu

text: Pasi Koivu (s. 1989) on suomalainen frisbeegolfaaja ja avoimen sarjan Suomen mestari vuodelta 2013. Samana vuonna hän oli neljäs ja paras eurooppalainen pelaaja Nokialla frisbeegolfin European Openissa. Vuosina 2014 ja 2011 hän oli SM-kisojen avoimen sarjan 2. Koivu on myös voittanut kansalliset pro tour -sarjat vuosina 2011–2012 ja 2014 sekä sijoittuinut toiseksi vuonna 2013.


title: Pasi Koivu

text: Heinolalainen Koivu aloitti frisbeegolfin pelaamisen 2000-luvun alussa. Nykyään hän kuuluu Innovan joukkueeseen.


title: Oolannin sota (laulu)

text: Oolannin sota (”"Ja se Oolannin sota oli kauhia..."”) on 1850-luvulla käydystä Oolannin sodasta kertova suomalainen laulu. Sanoittajaa tai säveltäjää ei tunneta. Laulun sanoissa mainittu ”fästninki” tarkoittaa Ahvenanmaan Sundissa sijainnutta Bomarsundin linnoitusta, jonka Englannin laivasto pommitti hajalle vuonna 1854.


title: Oolannin sota (laulu)

text: Laulu on hyvin suosittu, mutta sen alkuperä oli pitkään tuntematon, kunnes tutkijat Jerker Örjans ja Pirjo-Liisa Niinimäki selvittivät sen 2000-luvulla. Laulun alkuperäinen versio ”Ålandin sota laulu” löytyi Rengon kunnassa 1850-luvulla käsinkirjoitetusta lauluvihkosta. Alkuperäiset sanat ovat ilmeisesti englantilaisten sotavangeiksi jääneiden tuntemattomien suomalaisten Bomarsundin sotilaiden sepittämiä, sillä niissä kerrotaan sotavankeudesta Lewesissä Englannissa. Örjans ja Niinimäki arvelevat, että sanoittaja on saattanut olla hämäläinen Johan Wallenius, joka toimi Bomarsundissa välskärinä. Alkuperäinen sanoitus kuvasi melko realistisesti hävittyä taistelua ja se ilmeisesti muutettiin 1900-luvun alussa nykyisin tunnettuun muotoonsa, jossa Bomarsundin antautumista ei mainita. Nykyiset sanat esiintyivät tiettävästi ensi kerran eräässä vuonna 1911 julkaistussa laulukirjassa. Laulun alkukieli on ilmeisesti suomi, sillä varhaisin tunnettu ruotsinkielinen versio on vasta vuodelta 1925. Ahvenanmaalla laulu on nykypäivänäkin täysin tuntematon.


title: Hyyppärän harjualue

text: Hyyppärän harjualue on Natura 2000 -suojeluohjelmaan kuluva suojelualue Varsinais-Suomen ja Uudenmaan maakunnissa. Se sijaitsee osaksi Salossa entisten Suomusjärven ja Kiikalan kuntien alueella, osaksi Somerolla entisen Somerniemen kunnan alueella ja osaksi Lohjalla entisen Nummen kunnan alueella. Alueeltaan se vastaa likimain Kolmanteen Salpausselkään kuuluvaa Kiikalannummen reunamuodostumakompleksia.


title: Hyyppärän harjualue

text: Natura alueeseen kuuluu harjuja, harjualueen raviineja, lähteitä, puroja, järviä, lampia, soita ja kallioita, ja järvien rannat ovat usein soistuneita. Kallioista merkittävä on Säräjärven luona kohoava Särämäki. Se on luonnoltaan monipuolinen ja on myös koko Varsinais-Suomen maakunnan korkein kohta.


title: Hyyppärän harjualue

text: Monet alueen lähteet ja lähteiköt, puronotkot ja paikoin vanhat metsät ovat luonnonarvoiltaan merkittäviä. Näihin kuuluu muiden muassa Varesjärvestä alkunsa saavan Varesjoen notko sekä alueen useista lähteistä alkunsa saavat eri vesistöihin laskevat puronotkot. Harvinaisempia luontotyyppejä ovat lehto-, harmaaleppä- ja lähdekorvet. Harvinaista kasvillisuutta liittyy myös Särämäen kalliojaksoon ja Hyyppärän harjualueen reunamuodostuman harjumaastoon. Samoin linnusto on luonnon monipuolisuudesta johtuen edustavaa.


title: Kirjallinen Kuukauslehti

text: Kirjallinen Kuukauslehti on suomalainen tieteellis-kirjallis-yhteiskunnallinen aikakauskirja, joka ilmestyi Helsingissä kerran kuussa vuosina 1866–1880. Sen ensimmäisiä toimittajia olivat Kaarlo Bergbom, B. F. Godenhjelm, J. V. Calamnius Jaakko Forsman sekä Yrjö-Sakari Yrjö-Koskinen, joka oli vuodesta 1876 lehden päätoimittaja.


title: Rivignano Teor

text: Rivignano Teor on kunta Italiassa Friuli-Venezia Giulian alueella olevassa Udinen maakunnassa. Kunta perustettiin vuonna 2014, kun kaksi kuntaa, Rivignano (4 449 asukasta) ja Teor (1 954), yhdistyivät muodostaen Rivignano Teorin kunnan.


title: Leo Piironen

text: Leo Piironen (s. 1993 Nummela) on suomalainen frisbeegolfaaja ja avoimen sarjan Suomen mestari vuosilta 2012, 2016 sekä 2018. Piironen on voittanut myös MJI-sarjan junioreiden Suomen mestaruuden 2010, sekä MJII-sarjan junioreiden Suomen mestaruuden 2009.


title: Leo Piironen

text: Piironen on kuulunut kiekkovalmistaja Discmanian pelaajatiimiin vuodesta 2010. Discmania julkaisi vuonna 2012 Piirosen Suomenmestaruuden kunniaksi nimikoidun lähestymiskiekon.


title: Leo Piironen

text: MTV3:n Ennätystehdas-ohjelmassa Piironen puttasi minuutissa 33 kiekkoa koriin kymmenen metrin etäisyydeltä.https://www.discgolfworldtour.com/players/leo-piironen/


title: Valkokangas (TV-ohjelma)

text: Valkokangas oli Yle TV1:n esittämä ajankohtaisohjelma, jossa esiteltiin Suomen elokuvateattereihin ensi-iltaesitykseen saapuvia elokuvia. Ohjelman juontajana, toimittajana ja tuottajana toimi Kaarle Stewen.


title: Valkokangas (TV-ohjelma)

text: Ohjelman jokaisessa jaksossa esitettiin lyhyitä näytteitä itse elokuvasta sekä elokuvan tekijöistä tehtyjä haastatteluja ja dokumenttiotteita elokuvan tekemisestä.


title: Valkokangas (TV-ohjelma)

text: Ohjelman ensimmäinen jakso lähetettiin joulukuussa 1980 ja sitä esitettiin kerran kuukaudessa kanavan kevät- ja syysohjelmistokausina. Ohjelmaa esitettiin TV1-kanavalla usean vuoden ajan 80-luvun loppupuolelle saakka. Vuodesta 1991 TV1:n elokuvien ajankohtaisohjelmana toimi "Noitaympyrät".


title: Sumiyoshi-ku

text: Sumiyoshi-ku () on yksi Osakan kaupungin 24:stä suuralueesta. Se sijaitsee kaupungin eteläosassa ja rajautuu etelässä Yamatogawa-jokeen ja sen takana Sakain kaupunkiin. Suuralueen pinta-ala on 9,34 neliökilometriä ja siellä on 155 067 asukasta (vuonna 2012).


title: Sumiyoshi-ku

text: Sumiyoshin alueen merkittävin nähtävyys on Sumiyoshi-taishan pyhäkkö, yksi Japanin vanhimmista. Pyhäkön alue kattaa noin 90 000 neliömetrin alueen. Pyhäkkö on antanut nimensä "sumiyoshi-zukuri"-rakennustyylille; se tunnetaan myös Taikobashi-kaarisillastaan, joka on rakennettu ennen Kamakura-kautta. Merkittävä on myös Taishō Kannon-jin temppeli (yleisesti Abiko Kannon), joka tunnetaan Japanin vanhimpana Kannonin palvontaan keskittyvänä temppelinä. Vanha Kishū kaidō -tie kulkee pohjois-eteläsuunnassa suuralueen halki ja aivan Sumiyoshin pyhäkön torii-portin editse. Nykyään tietä pitkin kulkee Hankai-raitiotie. Suuralueen eteläosassa sijaitsee Osakan kaupungin yliopiston kampus.


title: Sumiyoshi-ku

text: Sumiyoshin suuraluetta palvelevat Osakan metron Midōsuji-linja, JR Westin Hanwa-linja, Nankai-rautateiden Nankai-päälinja ja Kōya-linja sekä Hankai-raitioteiden Hankai-linja ja Uemachi-linja.


title: Nuoruus on ikuinen

text: Nuoruus on ikuinen on suomalaisartisti Tuulin kappale, joka julkaistiin hänen tulevan toisen studioalbumin ensimmäisenä singlenä 17. tammikuuta 2014. Kappaleen on säveltänyt ja sanoittanut Joonas Angeria ja Axel Ehnström.


title: Nuoruus on ikuinen

text: Kappaleeseen tehty musiikkivideo julkaistiin singlen kanssa samana päivänä, 17. tammikuuta 2014.


title: Taishō-ku

text: Taishō-ku () on yksi Osakan kaupungin 24:stä suuralueesta. Se sijaitsee kaupungin länsiosassa Osakanlahden rannalla ja on kauttaaltaan jokien ja kanavien ympäröimä. Idässä suuralue rajautuu Kizugawa-jokeen. Sen pinta-ala on 9,21 neliökilometriä ja siellä on 74 150 asukasta.


title: Taishō-ku

text: Vielä 1900-luvun alussa Taishō oli maatalousvaltaista aluetta monine kanavineen, joilla liikuttiin pienin venein. Alue kehittyi alun perin Osakanlahden rannikon teollisuusalueena, mutta se on muuttunut vähitellen kaupunkimaisemmaksi. Monet alueen tärkeimmistä palveluista sijaitsevat Chishiman kaupunginosassa. Siellä on myös Chishiman puisto, jossa kohoaa 33 metrin korkuinen Shōwayama-kukkula. Suuralueen satama- ja asuinalueet ovat laajentuneet maantäyttöjen kautta.


title: Taishō-ku

text: Sumiyoshin suuraluetta palvelevat Osakan metron Nagahori–Tsurumiryokuchi-linja ja JR Westin Osakan ympyrälinja (vain Taishōn rautatieasemalta suuralueen pohjoisnurkassa). Osakan kaupungissa toimivasta kahdeksasta lautasta seitsemän on Taishōn suuralueella.


title: Vaahteraliigan kausi 2000

text: Vaahteraliigan kausi 2000 oli Vaahteraliigan 21. kausi. Liigan runkosarjassa seitsemän joukkuetta pelasi yksinkertaisen sarjan, jonka kuusi parasta eteni jatkosarjaan. Jatkosarjan joukkueet saivat pitää puolet runkosarjan pisteistään ja pelasivat yksinkertaisen sarjan. Jatkosarjan kaksi parasta etenivät Vaahteramaljaan ja kolmas ja neljäs etenivät pronssiotteluun.


title: Vaahteraliigan kausi 2000

text: Jyväskylä Jaguaarit nousi Vaahteraliigaan I-divisioonasta. Sarja oli tarkoitus pelata kahdeksalla joukkueella, mutta Porvoon Butchers luopui sarjapaikastaan eikä joukkuetta korvattu toisella. Tämä oli toinen peräkkäinen kausi jolloin liigajoukkue luopui sarjasta.


title: Vaahteraliigan kausi 2000

text: Vaahteramaljassa kohtasivat Helsinki Roosters ja Seinäjoki Crocodiles. Roosters voitti kuudennen peräkkäisen mestaruutensa voittamalla ottelun 25–17. Pronssia voitti Turku Trojans.Trojans – Jaguaarit : 37 – 12 (7 – 6)


title: Vaahteraliigan kausi 2000

text: Roosters – Crocodiles : 25 – 17 (19 – 7)


title: Boholin maanjäristys 2013

text: Boholin maanjäristys tapahtui 15. lokakuuta 2013 Boholin saarella Filippiineillä. Useita rakennuksia sortui ja siltoja romahti, minkä lisäksi Cebun kaupungissa koettiin laajoja vahinkoja.


title: Boholin maanjäristys 2013

text: Pari viikkoa järistyksen jälkeen Taifuuni Haiyan teki tuhoja alueella, mikä lykkäsi jälleenrakennusta alueella.


title: Karjalan jääkärien marssi

text: Karjalan jääkärien marssi on suomalainen sotilasmarssi, joka toimii Pohjois-Karjalan prikaatin kunniamarssina ja puolustusvoimien perinnemarssina. Marssi esitetään usein aamu- ja iltasoiton yhteydessä, ja sen alkuun liitetään yleensä iltasoittosignaali.


title: Karjalan jääkärien marssi

text: Perimätiedon mukaan marssin melodia olisi alkujaan kansansävelmä 1700-luvun lopun Pohjois-Karjalasta, mahdollisesti Liperistä. Se säilyi muistitietona liperiläisessä Hällström-suvussa, kunnes sotilaskapellimestari Lenni Linnala laati siitä pianosovituksen vuonna 1910. Elli Hällström kirjoitti kappaleeseen sanat sisällissodan alkaessa tammikuussa 1918. Sodan aikana Karjalan ratsujääkärirykmentti otti sen epäviralliseksi kunniamarssikseen. Suomen puolustusvoimien virallisten kunniamarssien joukkoon Karjalan jääkärien marssi vahvistettiin ensimmäisten joukossa keväällä 1919.


title: Avro Shackleton

text: Avro Shackleton on englantilainen meripartiointiin eli merialueiden tiedusteluun ja sukellusveneiden torjuntaan (ASW) tarkoitettu lentokone. Se oli 10-paikkainen. Konetyyppi oli edelleen kehitetty Avro Lancasterista (mm. vastaava runkorakenne).


title: Avro Shackleton

text: Shackletonissa oli kaksoispotkurijärjestelmä. Koneen neljä Rolls-Royce Griffon -moottoria pyöritti kahdella eri kehällä olevia potkureita. Sama järjestely toteutettiin esimerkiksi Westland Wyvernissä ja Fairey Gannetissa.


title: Avro Shackleton

text: Koneen puolustusaseistuksena oli kaksi kahden 20 mm tykkitornia, joissa oli Hispanon tykit. Asetornit sijaisivat koneen keulassa sekä ylhäällä keskirungossa. Myöhemmin nämä poistettiin. Shackleton kykeni kantamaan 8 165 kg asekuorman, kuten esimerkiksi syvyyspommeja sisäisesti pommikuilussa.


title: Kipua

text: "Kipua" on suomalaisartisti Mikael Gabrielin kappale hänen kolmannelta, "Mun maailma" -studioalbumilta. Sen julkaisi Universal Music Group albumin kolmantena singlenä 2. syyskuuta 2013. Kappaleelle on tehty myös musiikkivideo, joka julkaistiin videopalvelu YouTubessa sekä ITunesissa 23. elokuuta 2013. Kappale pääsi singlelistalla 12.- ja latauslistalla 8. sijalle. Radiolistalla se ei saavuttanut yhtä suurta menestystä, vaan korkein sijoitus oli 46. sija. Kappale sisältää Kristiina Braskin esittämän samplen kappaleesta "Tuulilasin nurkkaan".


title: Muistoja Pohjolasta

text: Muistoja Pohjolasta on suomalainen isänmaallinen laulu, joka tunnetaan kenties parhaiten sotilasmarssisovituksena. Kappaleen on säveltänyt jääkäri Sam Sihvo vuonna 1915 Lockstedtin leirillä Saksassa suomalaisen jääkäripataljoonan koulutuksen aikana. Artturi Ropen marssisovituksena siitä on tullut yksi Suomen puolustusvoimien perinteikkäimmistä paraatimarsseista. Laulun sanat on kirjoittanut Roine Richard Ryynänen.


title: Alter Domus Cup

text: Alter Domus Cup on Luxemburgin ainoa jääkiekkokilpailu. Se on perustettu 1993 ja siihen osallistuu viisi joukkuetta. Cupin voittaja on Luxemburgin mestari. Kilpailua ei ole pelattu säännöllisesti joka vuosi.


title: Armenian presidentinvaalit 2013

text: Armenian presidentinvaalit järjestettiin 18. helmikuuta 2013. Maata vuodesta 2008 hallinnut Serž Sargsjan valittiin toiselle kaudelle. Hän sai 58 prosenttia annetuista äänistä, äänestysprosentti oli 60.


title: Armenian presidentinvaalit 2013

text: Vaaleissa oli kahdeksan ehdokasta. Kolmisen viikkoa ennen vaaleja yhtä ehdokkaista, Paruir Airikiania, ammuttiin. Airikian ei kuulunut vaalien suosikkeihin. Sargsjanin jälkeen eniten ääniä, 37%, sai entinen ulkoministeri Raffi Hovanessian.


title: Armenian presidentinvaalit 2013

text: Etyjin vaalitarkkailijoiden mukaan vaalien järjestäminen sujui suhteellisen oikeudenmukaisesti. Epäilyksiä herätti se, että istuvan presidentin kampanjaan osallistui aktiivisesti monia virkamiehiä. Hallitsevan puolueen ja valtion resurssien välinen raja näytti hämärtyvän, mikä asetti ehdokkaat eriarvoiseen asemaan.


title: Landing Ship, Tank

text: Landing Ship, Tank eli LST oli panssaroitujen ajoneuvojen ja sotilasjoukkojen kuljetukseen rakennettu maihinnousualus. LST:t ajettiin suoraan sotatoimialueen rantaan, jossa se jalkautti sotilaat sekä ajoneuvot sen keulassa olevien luukkujen kautta. Alus pääsi poistumaan rannasta sen oman ankkurin ja vinssin avulla.


title: Landing Ship, Tank

text: Liittoutuneet valmistivat yhteensä 1 051 LST:tä toisen maailmansodan aikana. Niitä käytettiin sotatoimissa muun muassa Normandian maihinnousun yhteydessä. Hieman toisistaan poikkeavia aluksia kasasivat useat valmistajat. Tyypillisesti näiden alusten pituus oli hieman toista sataa metriä, syväyksen ollessa hieman yli kahden metrin. Alukset saattoivat kuljettaa 20-30 panssarivaunua sekä noin kaksisataa sotilasta. Huippunopeudet pysyttelivät noin 20 kilometrin tuntivauhdissa. Eräs sotilaiden aluksesta käyttämä lempinimi olikin "Large Slow Target (suom. Suuri, hidas maalitaulu)".


title: Marsalkan hopeatorvet

text: Sotamarsalkan hopeatorvet (tunnettu yleisesti nimellä Marsalkan hopeatorvet) on suomalainen sotilasmarssi.


title: Marsalkan hopeatorvet

text: Kappaleen on säveltänyt sotilaskapellimestari Artturi Rope tuntemattomana ajankohtana 1930-luvun alussa. Rope toimi tuohon aikaan soittajana Suomen valkoisen kaartin soittokunnassa eli nykyisessä Kaartin soittokunnassa. "Sotamarsalkan hopeatorvet" tuli koko Suomen kansalle tutuksi sotavuosina, jolloin se soi elokuvateattereissa puolustusvoimien katsausten tunnusmusiikkina sekä radioitujen asemiesiltojen alkukappaleena. Kappale alkaa tunnetulla fanfaarimelodialla. Kappaleen alku soitetaan nykyään joka vuosi Turun joulurauhan julistamisen yhteydessä.


title: Marsalkan hopeatorvet

text: Marssin nimi viittaa siihen, että kenraali Gustaf Mannerheim oli tammikuussa 1928 juhlistanut Suomen sisällissodan alkamisen 10-vuotisjuhlaa lahjoittamalla Suomen valkoisen kaartin soittokunnalle kahdeksan uushopeasta valmistettua fanfaaritorvea. Kappaleen alkuperäinen nimi oli "Fanfaarimarssi", mutta Rope vaihtoi sen "Sotamarsalkan hopeatorviksi", kun Mannerheim vuonna 1933 ylennettiin sotamarsalkaksi. Myöhemin Mannerheim sai uuden sotilasarvon Suomen marsalkka, ja kappale tunnetaan nykyään yleisesti pelkkänä "Marsalkan hopeatorvina".


title: Marsalkan hopeatorvet

text: Mannerheimin lahjoittamat kahdeksan fanfaaritorvea olivat 1990-luvulle saakka Kaartin soittokunnan käytössä, minkä jälkeen ne museoitiin. Neljä niistä on nykyään Sotamuseossa ja neljä muuta Kaartin jääkärirykmentin perinnetalossa Santahaminassa. Torvien kylkiin on kaiverrettu Suomen kaartin ja Suomen valkoisen kaartin tunnettujen taistelupaikkojen nimet: Wasewo, Varsova, Gornyi Dubnjak, Pravetz, Vaasa, Lapua, Oulu, Vilppula, Länkipohja ja Tampere. Torviin oli alun perin kiinnitetty Suomen valkoisen kaartin tunnuksella ja Mannerheimin monogrammilla kuvitetut standaarit.


title: Larissa Loyva

text: Larissa Loyva on kanadalainen laulaja-lauluntekijä. Hän on julkaissut kaksi sooloalbumia taiteilijanimellään Kellarissa. Loyva soittaa myös useita albumeja julkaisseissa yhtyeissä ja The Choir Practice.


title: Larissa Loyva

text: Suomalaiset sukujuuret omaava Loyva on levyttänyt kappaleita myös suomeksi. Hänen ensimmäiseltä sooloalbumiltaan löytyy muun muassa versio vanhasta kansansävelmästä "Taivas on sininen ja valkoinen".


title: Palloliiton Maakuntasarjan kausi 1952

text: Palloliiton Maakuntasarja 1952 oli Suomen kolmanneksi korkein sarjataso jalkapallossa kaudella 1952. Kaksi ylintä sarjatasoa oli yhdistetty Työväen Urheiluliiton kanssa, mutta Maakuntasarja pysyi edelleen Palloliiton sisäisenä sarjana. TUL:n puolella vastaava sarjataso oli Suursarja. Liitot järjestivät sarjojen parhaille joukkueille yhteiset karsinnat pääsystä Suomensarjaan kaudelle 1953.


title: Palloliiton Maakuntasarjan kausi 1952

text:
Luovutusvoitto KePS:lle.
Oulun Pallo-Pojat luopui sarjasta.


title: Palloliiton Maakuntasarjan kausi 1952

text: Luovutusvoitto SePS:lle.


title: Palloliiton Maakuntasarjan kausi 1952

text: Luovutusvoitto PK-37:lle.


title: Palloliiton Maakuntasarjan kausi 1952

text: Luovutusvoitto Y:lle.


title: Palloliiton Maakuntasarjan kausi 1952

text: Suomensarjan karsinnoissa pelasivat maakuntasarjan ja TUL:n Suursarjan lohkovoittajat - yhteensä 16 joukkuetta - kahdessa kahdeksan joukkueen lohkossa.


title: Palloliiton Maakuntasarjan kausi 1952

text: Viimeisellä kierroksella peruutettiin otteluita, joilla ei ollut enää kummallekaan joukkueelle merkitystä. Nämä pelit on laskettu sarjataulukkoon tasapeleiksi, maalit 0–0.


title: Palloliiton Maakuntasarjan kausi 1952

text: Maakuntasarjan karsinnoista 8 joukkuetta nousi Maakuntasarjaan 1953. Karsintaan osallistui 31 joukkuetta.


title: Pictureka!

text: Pictureka! on Hasbron tekemä lautapeli, joka julkaistiin vuonna 2006. Pelissä pitää löytää erilaisia esineitä pelilaudalta. Pelin voittaa se joka on löytänyt eniten esineitä.


title: VITJA

text: VITJA eli Viranomaistietojärjestelmä on Suomen kansalaisista kerättäviä tietoja yhdistelevä hyvin laaja tietojärjestelmä, jolla viranomaiset pyrkivät tehostamaan toimintaansa. Tietojärjestelmällä viranomaiset pääsevät kansalaisten tietoihin nopeammin ja helpommin käsiksi. VITJAssa on Poliisin, oikeusministerin, Rajavartiolaitoksen, Tullin ja Puolustusvoimien tietokantoja ja sitä käyttävä henkilö näkee kerralla kaikki ne tiedot, joihin tällä on käyttövaltuudet. Uusi toiminnanohjausjärjestelmä perustuu Oraclen Siebel-asiakkuudenhallintajärjestelmään ja sen toimittavat Tieto, Fujitsu ja Accenture. Tarvemäärittelyistä ja ohjauksesta vastaavat Poliisihallinto ja Hallinnon tietotekniikkakeskus, Haltik.


title: VITJA

text: Järjestelmä korvaa esimerkiksi Poliisin tärkeimmän tietojärjestelmän, Poliisitietojärjestelmän (PATJA), jonka käyttämiseen poliisimiehellä kuluu jopa 20–30 % työajasta. Esimerkiksi edeltävää PATJA-järjestelmää käyttänyt poliisi joutui henkilön taustatietoja tarkistaessaan käymään läpi useita eri rekistereitä ja aikaa kului perustarkistukseen noin 2,5 tuntia. Nyt tiedot ovat saatavilla heti henkilötunnuksen syöttämällä. Poliisin oli tarkoitus ottaa VITJA käyttöön vuoden 2014 alussa, mutta halu varmistua sen toimivuudesta lykkäsi käyttöönoton ensimmäisen vaiheen tammikuun lopulle. Käyttöönotto ei tapahdu kerralla ja vanhoja järjestelmiä ylläpidetään yhä.


title: La Côté Feuillée

text: La Côté Feuillée on viiden hyppyrimäen muodostama mäkihyppystadion Chaux-Neuvessa Ranskassa.


title: La Côté Feuillée

text: Vuonna 1965 aloitettiin La Côté Feuilléen rakennustyöt mutta maaperäongelmien takia rakennustyöt pysäytettiin täysin. Vuonna 1989 rakennustyöprojekti aloitettiin uudelleen ja neljä luonnonmäkeä K90, K57, K28 ja K10 valmistui vuonna 1990, normaalimäkeä lukuun ottamatta ne olivat myös muovitettuja. Vuonna 2010 normaalimäki remontoitiin suurmäeksi ja muovitettu K8-luonnonmäki rakennettiin. Kesällä 2012 myös suurmäen alastulorinteeseen asennettin muovitus.


title: La Côté Feuillée

text: La Côté Feuilléesta hypätään enimmäkseen yhdistetyn maailmancupia.


title: La Côté Feuillée

text: Alkuperäinen hyppyrimäki oli kooltaan K90 HS100. Vuoden 2010 remontissa hyppyrimäen K-piste siirrettiin 90 metristä 106 metriin ja HS-piste siirrettiin 100 metristä 118 metriin, remontin yhteydessä vauhtimäkeen asennettiin Ski-Line-latu-ura. Kesällä 2012 hyppyrimäen alastulorinteeseen asennettiin muovitus.


title: La Côté Feuillée

text:
Mäkiennätyksen 121,5 metriä on hypännyt Sandro Hauswirth.
Naisten mäkiennätyksen 113,0 metriä on hypännyt Léa Lemare.
Kesämäkiennätyksen 118,0 metriä ovat hypänneet Simon Ammann ja Alessandro Batby.
Naisten kesämäkiennätyksen 109,0 metriä on hypännyt Léa Lemare.
Vuonna 1990 valmistui muovitettu K57 HS60 -hyppyrimäki. Kesällä 2017 sitä remontoitiin, muun muassa alastulorinteen muovitus vaihdettiin ja K-piste siirrettiin 56 metriin ja HS-piste siirrettiin 64 metriin.


title: La Côté Feuillée

text:
Mäkiennätyksen 61,5 metriä on hypännyt Luca Egloff.
Naisten mäkiennätyksen 60,0 metriä on hypännyt Agnes Reisch.
Kesämäkiennätyksen 63,0 metriä on hypännyt Enzo Milesi.
Naisten kesämäkiennätyksen 58,5 metriä on hypännyt Océane Paillard.


title: Neliliikemäärä

text: Neliliikemäärä on erityisen suhteellisuusteorian mukainen klassisen kolmiulotteisen liikemäärän yleistys neliulotteisessa aika-avaruudessa. Liikemäärä on kolmiulotteinen vektorisuure, ja samaan tapaan nelivektori on aika-avaruuden nelivektori. Jos kolmiulotteinen liikemäärä on p = ("p", "p", "p") ja energia "E", sen kontravariantti neliliikemäärä on:


title: Neliliikemäärä

text: Neliliikemäärä on käyttökelpoinen suhteellisuusteoreettisissa laskuissa, koska se on Lorentz-vektori. Se merkitsee, että on helppo jäljittää, miten se muuntuu Lorentz-muunnoksessa.


title: Neliliikemäärä

text: Edellä esitetty määritelmä pätee, kun koordinaatit määritellään siten, että "x" = "ct". Joskus ne määritellään siten, että "x" = "t", jolloin neliliikemäärän määritelmää on muutettava siten, että "P" = "E"/"c". On myös mahdollista määritellä kovariantti neliliikemäärä "P", jossa energian etumerkki on vaihdettu.


title: Neliliikemäärä

text: Kun lasketaan neliliikemäärän Minkowskin normi, saadaan Lorentz-invariantti suure, joka on suoraan verrannollinen kappaleen massan (lepomassan) neliöön:


title: Neliliikemäärä

text: kun noudatetaan käytäntöä, jonka mukaan


title: Neliliikemäärä

text: on erityisen suhteellisuusteorian mukainen metrinen tensori. Suure ||P|| on Lorentz-invariantti, mikä merkitsee, että sen arvo ei muutu Lorentz-muunnoksissa eli siirryttäessä toiseen koordinaatistoon.


title: Neliliikemäärä

text: Massallisen kappaleen neliliikemäärä on sen invariantti massa "m" kerrottuna sen nelinopeudella:


title: Neliliikemäärä

text: missä nelinopeus on


title: Neliliikemäärä

text:
Tässä
on Lorentz-tekijä ja "c" valonnopeus.


title: Neliliikemäärä

text: Erityisessä suhteellisuusteoriassa on voimassa neliliikemäärän säilymislaki. Se yhdistää kaksi klassisen fysiikan mukaista säilymislakia:


title: Tongzhi

text: Keisari Tongzhi (myös Tung-tsi tai Mu-tsung, ), 27. huhtikuuta 1856 – 12. tammikuuta 1875), alkuperäiseltä nimeltään Zaichun, oli mantšulaisen Qing-dynastian kymmenes keisari ja kahdeksas tähän sukuun kuulunut Kiinan hallitsija. Hän oli keisarina vuosina 1861–1875, mutta koska hän oli valtaistuimelle noustessaan alaikäinen, ja kuoli jo 18-vuotiaana, valtaa hänen hallitsijakaudellaan käytti hänen äitinsä, leskikeisarinna Cixi. Vaikka Tongzhin vaikutus valtiollisiin asioihin oli vähäinen, historioitsijat ovat antaneet nimen Tongzhi-restauraatio hänen hallitsijakautensa aikana tehdyille epäonnistuneille yrityksille Kiinan nykyaikaistamiseksi ja poliittiseksi vakauttamiseksi.


title: Tongzhi

text: Tongzhi oli keisari Xianfengin ja hänen puolisonsa, myöhemmän leskikeisarinna Cixin ainoa eloon jäänyt poika. Hänen hallitsijanimensä oli aluksi Qixiang (祺祥; mantšuksi: "Fengšengge Sabingga"), mutta Cixin vaatimuksesta hän myöhemmin hylkäsi tämän nimen ja otti käyttöön uuden hallitsijanimen Tongzhi, joka merkitsee "järjestystä ja vaurautta." Nimi ilmaisi kungfutselaisen ihannekäsityksen siitä, mitä hyvän hallinnon piti tuottaa yhteiskunnalle. Toisinaan on virheellisesti tulkittu, että nimi tarkoittaisi "yhteishallintoa" (, "母子同治天下") ja viitannut kahden leskikeisarinnan, Cixin ja Ci'anin yhteishallintoon. Tämä on kuitenkin selvästi virheellinen tulkinta, sillä heidän hallintonsa oli väliaikainen järjestely, johon ei olisi pidetty sopivana viitata hallitsijan nimessä. Nykyäänkin käytössä oleva kiinalainen sanonta "ottaa vastaan audienssi verhon takana" ( tai 垂簾聽政, "chuí lián tīng zhèng") on peräisin Tongzhin ajalta ja kuvaa Cixin vallankäyttöä poikansa kautta.


title: Tongzhi

text: Tongzhi tuli keisariksi viisivuotiaana isänsä, keisari Xianfengin kuoltua. Hänen isänsä oli valinnut poikansa alaikäisyyden aikaiseksi sijaishallitsijaksi Sushunin, jonka kuitenkin syrjäyttivät leskikeisarinnat Cixi, Tongxhin äiti, ja Ci'an, Xianfengin aikainen keisarinna. Näistä kahdesta nimenomaan Cixi tuli selvästi Kiinan tosiasialliseksi hallitsijaksi. Ylimmäksi neuvonantajakseen he nimittivät nuoren keisarin sedän, prinssi Gongin.


title: Tongzhi

text: Todennäköisesti tällöin toivottiin, että Tongzhista tulisi aikanaan Qing-dynastian toisen keisarin, Kangxin vertainen hallitsija. Näin ei kuitenkaan tapahtunut, koska Tongzhista tuli kasvaessaan uppiniskainen ja irstas nuori mies.


title: Tongzhi

text: Syksyllä 1872 teini-ikäinen keisari solmi avioliiton keisarinna Aluten kanssa ja otti myös useita jalkavaimoja. Tongzhi ilmeisesti halusi ottaa tällöin vallan käsiinsä välittömästi ja ryhtyi riitelemään asiasta hovissa vaatien sijaishallitsijan syrjäyttämistä ja siitä, milloin sen tuli tapahtua. Leskikeisarinna ilmoitti, että tämän oli määrä tapahtua 23. helmikuuta 1873 ja piti tästä päivämäärästä kiinni.


title: Tongzhi

text: Kun Tongzhi oli ottanut vallan käsiinsä, seuraavana päivänä ulkomaiden lähettiläät pyysivät teini-ikäiseltä keisarilta audienssia. Pyyntö herätti kuitenkin hovin virkamiesten ja ulkomaisten lähettiläiden välillä suurta erimielisyyttä noudatettavasta protokollasta, sillä lähettiläät tekivät selväksi, etteivät he halunneet suorittaa kiinalaisen tavan edellyttämää rituaalista kumartelua keisarin edessä. Qing-hallituksen ei myöskään ollut halukas pitämään audienssia Kielletyn kaupungin rajojen sisäpuolella, ja paikaksi valittiin "Purppuraisen valon paviljonki" eräässä Kielletyn kaupungin länsipuolella järven rannalla sijaitsevassa palatsissa, joka nykyään on osa Zhongnanhaita. Audienssi pidettiin lopulta 29. kesäkuuta 1873. Audienssin jälkeen ulkomaiset suurlähettiläät ilmaisivat selvästi närkästyksensä siitä, että heidät oli otettu vastaan hallissa, jossa Qing-keisarit alun perin olivat vastaanottaneet veronalaisten alusmaidensa lähettiläitä.


title: Tongzhi

text: Vuonna 1874 keisari Tongzhi aikoi rakentaa uudelleen Vanhan kesäpalatsin, joka oli raunioitunut toisessa oopiumisodassa. Koska valtion varat kuitenkin olivat vähissä, hän joutui riitaan ministeriensä kanssa, joihin kuului kaksi myös kaksi hänen setäänsä, prinssi Gong sekä Yixuan eli prinssi Chun, keisari Xianfengin velipuoli, joka oli myös naimisissa leskikeisarinna Cixin nuoremman sisaren kanssa. Paitsi kohtuuttoman kalliista hankkeesta, ministerit nuhtelivat keisaria myös moraalisesti löyhistä elintavoista. Tästä raivostuneena keisari erotti molemmat prinssit viroistaan, mutta leskikeisarinna Cixi puuttui heidän pyynnöstään asiaan, ja keisari peruutti päätöksensä.


title: Tongzhi

text: Joulukuussa 1873 Tongzhi sairastui isorokkoon, minkä vuoksi leskikeisarinnat ottivat jälleen valtion asiat hoitoonsa. . Keisari kuoli 12. tammikuuta 1875. Hänellä ei ollut perillisiä, eikä hän ollut myöskään testamentilla määrännyt itselleen seuraajaa.


title: Tongzhi

text: Tongzhin kuoleman jälkeen vallanperimyksestä syntyikin kiistoja, joihin vaikutti myös se, että vaikka hän oli lapseton, hänen puolisonsa, keisarinna Aluten kerrottiin olevan raskaana. Lopulta leskikeisarinna määräsi uudeksi hallitsijaksi Tongzhin silloin vasta kolmivuotiaan serkun, prinssi Chunin ja leskikeisarinnan sisaren pojan, prinssi Zaitienin, joka nousi valtaistuimelle nimellä keisari Guangxu. Leskikeisarinna Cixi jatkoi edelleen sijaishallitsijana. Tongzhin puoliso, keisarinna Alute, kuoli hänkin lyhyen ajan kuluttua, 27. maaliskuuta 1875.


title: Koillis-Savo (lehti)

text: Koillis-Savo on tilattava paikallislehti, joka ilmestyy Pohjois-Savossa Kaavin kunnassa. Lehden levikkialueena on Koillis-Savon talousalueen kunnista Kaavin lisäksi Tuusniemen kunta sekä Kuopion kaupunkiin kuuluvat Juankosken ja Riistaveden alueet. Koillis-Savon levikki on 5099 kpl (2015). Lukijoita lehdellä on noin 17 000.


title: Koillis-Savo (lehti)

text: Koillis-Savon päätoimittaja on Pirjo Mononen (1.9. alkaen Minna-Liisa Mathalt). Lehteä julkaisee Savon Media Oy, joka kuuluu Keskisuomalainen-konserniin.


title: Koillis-Savo (lehti)

text: Koillis-Savoa julkaisevassa lehtiyhtiössä käytiin syksyllä 2013 yt-neuvottelut. Säästösyistä johtuen lehti on joutunut supistamaan asiakaspalveluaan. Näkyvin muutos tapahtui vuoden 2014 alussa, jolloin Koillis-Savo muuttui kaksipäiväisestä yksipäiväiseksi. Nykyisin lehti ilmestyy torstaisin.


title: Koillis-Savo (lehti)

text: Paperilehdellä on rinnallaan sähköisiä kanavia, kuten esimerkiksi verkkosivut. Koillis-Savoa voi lukea näköislehtenä tietokoneella tai tabletilla. Vuoden 2014 alussa Koillis-Savo otti käyttöönsä Juttuluuri-nimisen palvelun, jossa paikallislehden tuottamaa sisältöä jaetaan kuluttajille suoraan puhelimeen. Juttuluurista voi lukea uutisia sekä katsella kuvia ja videoita paikallisista aiheista.


title: Koillis-Savo (lehti)

text: Koillis-Savon levikki


title: Agaminae

text: Agaminae on agamien heimoon kuuluva alaheimo.


title: Faija skitsoo

text: "Faija skitsoo" on suomalaisen popartistin Robinin toinen single hänen esikoisalbumiltaan "Koodi". Single julkaistiin 5. maaliskuuta 2012.


title: Faija skitsoo

text: Robinin edelliseen, menestyssingle ”Frontside Ollieen” verrattuna ”Faija skitsoo” menestyi huonosti. Se ei sijoittunut lainkaan Suomen virallisille single- ja latauslistoille.


title: Faija skitsoo

text: Kappaleeseen on tehty musiikkivideo, jonka on ohjannut Marko Mäkilaakso. Videolla Robinin isän roolissa nähdään voimamies Jouko Ahola.


title: Spreepark

text: Spreepark on Berliinin Plänterwaldissa sijaitseva entinen huvipuisto.


title: Spreepark

text: Huvipuisto avattiin Itä-Berliiniin vuonna 1969 nimellä "Kulturpark Plänterwald". Berliinin muurin kaatuessa vuonna 1989 huvipuiston osti Witten perhe, ja sen nimi muutettiin Spreeparkiksi. Huvipuiston vuosittainen kävijämäärä oli tuolloin noin 1,5 miljoonaa. 1990-luvun lopussa kävijämäärät romahtivat, ja lopulta Spreepark suljettiin vuonna 2001. Wittet muuttivat Peruun ja ottivat huvipuistosta mukaansa kuusi huvipuistolaitetta, joiden avulla he perustivat uuden huvipuiston Perun pääkaupunkiin Limaan. Muut laitteet jäivät Spreeparkiin.


title: Spreepark

text: Huvipuistoa oli yritetty myydä, mutta ostajaa sille ei löytynyt. Huvipuistolla on rasitteena sopimus, jonka mukaan alueen on oltava huvipuistokäytössä vuoteen 2061 saakka. Nykyään alueella olevat laitteet ruostuvat ja luonto valtaa sieltä itselleen tilaa. Vuodesta 2011 lähtien alueelle tehtiin maksullisia opastettuja kierroksia. mutta kun Berliinin kaupunki osti Spreeparkin maaliskuussa 2014, opastetut kierrokset lopetettiin.


title: Spreepark

text: Illalla 10. elokuuta 2014 huvipuistossa raivosi tulipalo, joka tuhosi suuren osan laitteista. Palomiehet havaitsivat alueella kaksi erillistä palopesäkettä, jotka yhdistyivät, sen perustella palo saattoi olla tuhopoltto.


title: Mana (rockmuusikko)

text: Mana (taiteilijanimi, s. 26. joulukuuta 1979) on suomalainen rockmuusikko ja musiikkituottaja. Mana toimii nykyisin suomalaisen hard rock -yhtyeen Lordin rumpalina.


title: Mana (rockmuusikko)

text: Suurimmaksi musiikilliseksi esikuvakseen Mana on maininnut yhdysvaltalaisen Kiss-yhtyeen.


title: Itävallan Grand Prix 2014

text: Itävallan Grand Prix 2014 (virallisesti Formula 1 Grosser Preis Von Österreich 2014) oli Formula 1 -kauden 2014 8. osakilpailu, joka ajettiin 22. kesäkuuta 2014 Red Bull Ringillä Itävallassa. Edellisen kerran radalla ajettiin kilpaa kaudella 2003, joten F1-sirkus palasi Itävaltaan 11 vuoden tauon jälkeen. Kilpailun voitti Nico Rosberg.Paalupaikalle kauden kahdeksannessa osakilpailussa ajoi Williamsin Felipe Massa ja toiseen ruutuun ajoi Massan tallikaveri Valtteri Bottas. Startissa Massa piti oman paikkansa, mutta kolmannesta ruudusta lähtenyt Mercedeksen Nico Rosberg onnistui ohittamaan Bottaksen ja nousi toiseksi, mutta seuraavalla suoralla Bottas otti paikkansa takaisin. Aika-ajoissa epäonnistunut Lewis Hamilton lähti matkaan yhdeksännestä ruudusta, mutta nousi jo avauskierroksella neljänneksi, Nico Rosbergin perään.


title: Itävallan Grand Prix 2014

text: Toisen kierroksen alussa Red Bullin Sebastian Vettel kärsi tekniikkamurheista ja Vettel joutui pysäyttämään autonsa radan varteen. Kierrosta myöhemmin saksalainen sai kuitenkin autonsa liikkeelle, ollen jo kierroksen kärkeä perässä. Myöhemmin kilpailussa Vettel osui Sauberin Esteban Gutiérreziin ja rikkoi etusiipeään. Seuraavalta kierrokselta Vettel keskeytti Red Bullin kotiradalla. Gutiérrez pystyi jatkamaan matkaansa ilman ongelmia. Meksikolaisen ensimmäisellä varikkopysähdyksellä sattunut moka kuitenkin söi aikaa - rengas ei ollut kunnolla kiinni ja Gutiérrez lähti liikkeelle pysäyttäen autonsa varikkosuoralle. Gutiérrez sai seuraavaan kilpailuun kymmenen lähtöruudun rangaistuksen. Varikkopysähdysten yhteydessä Rosberg nousi kilpailun kärkeen, Hamilton toiseksi, ja Bottas putosi kolmanneksi. Massa pudotettiin neljänneksi. Daniil Kvjat keskeytti kierroksella 24 jousituksen petettyä. Kvjatin tallikaveri Jean-Éric Vergne keskeytti kierroksella 59 jarrujen hajottua.


title: Itävallan Grand Prix 2014

text: Kilpailun voittoon ajoi Nico Rosberg ennen Lewis Hamiltonia. Valtteri Bottas ajoi kilpailussa kolmanneksi ja otti uransa ensimmäisen palkintosijan. Samaisessa kilpailussa hänestä tuli kautta aikojen seitsemäs suomalainen, joka on ajanut F1:ssä palkintokorokkeelle. Paalulta startannut Felipe Massa ajoi neljänneksi. Viimeisellä kierroksella Daniel Ricciardo onnistui ohittamaan Nico Hülkenbergin ja nousi kahdeksanneksi. Kimi Räikkönen ajoi kymmenenneksi. Kilpailun nopeimman kierrosajan ajoi Force Indian Sergio Pérez (1.12,142), joka sijoittui kilpailussa kuudenneksi lähdettyään ruudusta 16 Kanadan Grand Prix'sta saadun lähtöruuturangaistuksen myötä.


title: Olli-Pekka Tuomisalo

text: Olli-Pekka Tuomisalo (s. 1970) on suomalainen saksofonitaiteilija.


title: Olli-Pekka Tuomisalo

text: Tuomisalo valmistui Sibelius-Akatemiasta musiikin maisteriksi 1999 ja musiikin tohtoriksi 2009 aiheena ”Saksofoni suomalaisessa taidemusiikissa”. Tuomisalo piti Sibelius-Akatemian ensikonserttinsa syksyllä 2002 ja samana vuonna hänelle myönnettiin Suomen Saksofoniseuran Josef Kaartinen -palkinto.


title: Olli-Pekka Tuomisalo

text: Tuomisalo on uransa aikana esiintynyt yli sata kertaa eri sinfoniaorkestereiden solistina. Hänelle on omistettu noin 50 saksofonisävellystä, joita hän on esittänyt Suomen lisäksi Ruotsissa, Tanskassa, Islannissa, Venäjällä, Belgiassa, Englannissa, Espanjassa, Kiinassa, Ranskassa ja Saksassa sekä kolmella Yhdysvaltain kiertueella.


title: Olli-Pekka Tuomisalo

text: Tuomisalo toimii saksofoninsoiton lehtorina Musiikkiopisto Juvenaliassa sekä vakituisena avustajana RSO:n, HKO:n ja Avantin riveissä. Tuomisalo esiintyy säännöllisesti pianotaiteilija Risto-Matti Marinin kanssa sekä perinteisin resitaalein että raskasta kamarimusiikkia esittävänä Metallifonia-duona.


title: Margot Fonteyn

text: Margot Fonteyn (omaa sukua Margaret Hookham, koko nimi Margot Fonteyn de Arias 18. toukokuuta, 1919, Reigate, Surrey, Britannia - 21. helmikuuta 1991, Panama City, Panama) oli brittiläinen balettitanssija.


title: Margot Fonteyn

text: Hän oli ensimmäinen kansainvälinen balettitähti joka tuli brittiläisestä koulusta ja tanssiryhmästä. Hänen tulkintaansa Tšaikovskin Prinsessa Ruususen nimiroolissa pidetään aikakautensa parhaana.


title: Margot Fonteyn

text:
Fontayn ja Rudolf Nurejev tanssivat yhdessä paljon sekä klassista ohjelmistoa että heille varta vasten tehtyjä teoksia.
Heidän ensimmäinen yhteinen esiintymisensä "Gisellessä" Covent Gardenissa vuonna 1962 johti mahtaviin aplodeihin ja heidät kutsuttiin lavalle kiittämään 23 kertaa.


title: Margot Fonteyn

text: Elokuva "Rudy & Margot" kertoo Fontaynista ja Nurejevista.


title: Papuanharlekiinipenkoja

text: Papuanharlekiinipenkoja ("Orthonyx novaeguineae") eli aiemmalta nimeltään papuanmaatimali on penkojien heimoon kuuluva varpuslintu.


title: Papuanharlekiinipenkoja

text: Papuanharlekiinipenkojaa tavataan kotoperäisenä Uuden-Guinean saarella. Lajin on kuvattu olevan pääasiassa harvinainen, mutta levinneisyysalueensa luoteisosissa se on paikallisesti yleinen. Sen kannankehitys on vakaa, ja laji on luokiteltu elinvoimaiseksi.


title: Mustapenkoja

text: Mustapenkoja ("Orthonyx spaldingii") eli aiemmalta nimeltään mustamaatimali on penkojien heimoon kuuluva varpuslintu.


title: Mustapenkoja

text: Mustapenkojaa tavataan Australian koillisosissa. Lajin on raportoitu olevan paikallisesti yleinen, ja sen kannankehitys on vakaa. Se on luokiteltu elinvoimaiseksi.


title: Sinilakkimaluri

text: Sinilakkimaluri ("Sipodotus wallacii") on malurien heimoon kuuluva varpuslintu.


title: Sinilakkimaluri

text: Sinilakkimaluria tavataan Indonesiassa ja Papua-Uudessa-Guineassa. Lajin kannankehitys on laskeva, mutta sen ei uskota olevan vaarassa, ja se on luokiteltu elinvoimaiseksi.


title: Townshend

text: Townshend on muun muassa seuraavien henkilöiden sukunimi:


title: Naamankajärvi

text: Naamankajärvi on Iijoen lähdejärviä Kuusamossa. Sen pituus on 14 km ja pinta-ala 7,565 km². Se kuuluu Iijoen vesistöön.


title: Charles Townshend (ulkoministeri)

text: Charles Townshend, Townshendin ja Raynhamin toinen varakreivi (18. huhtikuuta 1674 Raynham Hall, Norfolk – 21. kesäkuuta 1738 Raynham) oli brittiläinen valtiomies, joka johti Ison-Britannian ulkopolitiikkaa vuosina 1721–1730.


title: Charles Townshend (ulkoministeri)

text: Charles Townshend peri varakreivin arvon isänltään Horatio Townshendiltä vuonna 1687. Hän oli alkuun isänsä tavoin tory, mutta kääntyi myöhemmin whigien kannattajaksi. Townshend nimitettiin 1707 valtakunnanneuvoston ja kuningattaren henkikaartin jäseneksi. Vuosina 1709–1711 hän toimi Ison-Britannian lähettiläänä Haagissa, mutta joutui jättämään paikkansa toryjen palattua kotimaassa valtaan. Noustuaan valtaistuimelle vuonna 1714 hannoverilainen kuningas Yrjö I nimitti hänet valtiosihteeriksi eli hallituksen jäseneksi. Townshend saavutti pian vaikutusvaltaisen aseman hallituksessa. Hän kannatti rauhanomaista ulkopolitiikkaa ja halusi lopettaa puolustusliiton keisarin ja Ranskan kanssa. Tämän seurauksena hän joutui vastakkain Ranskaan suuntautunutta ulkopolitiikkaa kannattaneen James Stanhopen kanssa. Lordi Sunderlandin uskoteltua kuninkaalle Townshendin juonittelevan Walesin prinssin kanssa tätä vastaan Townshend erotettiin hallituksesta joulukuussa 1716. Hänet nimitettiin tammikuussa 1717 Irlannin lordiluutnantiksi, mutta hän jätti tehtävän jo kolmen kuukauden kuluttua. Tämän jälkeen hän muodosti lankonsa Robert Walpolen kanssa whig-puolueen sisäisen opposition.


title: Charles Townshend (ulkoministeri)

text: Whigien sisäiset kiistat saatiin solmittua vuonna 1720, jolloin Townshendistä tuli valtakunnanneuvoston lordipresidentti ja helmikuussa 1721 uudelleen valtiosihteeri. Vuoteen 1724 mennessä hän ja Walpole olivat hallituksen johtavat hahmot. Townshendin merkittävin saavutus oli vuonna 1725 luotu Hannoverin liitto eli Englannin, Ranskan ja Preussin liittoutuminen Itävaltaa ja Espanjaa vastaan. Kun hallituksen vahvaksi mieheksi kohonnut Walpole ei hyväksynyt hänen kannattamaansa sotaa Itävaltaa vastaan, hän erosi hallituksesta toukokuussa 1730.


title: Charles Townshend (ulkoministeri)

text: Viimeisinä vuosinaan Townshend omistautui maanviljelylle. Hän sai lempinimen ”Turnipsi-Townshend”, koska hän pyrki edistämään turnipsien käyttöä vuoroviljelyssä.


title: Charles Townshend (ulkoministeri)

text: Charles Townshendin pojanpoikia olivat kenraali George Townshend ja valtiovarainministeri Charles Townshend.


title: Naarakoski

text: Naarakoski sijaitsee Äänekoskella Saarijärven reitin suulla Naarajärven ja Kuhnamon välissä. Putouskorkeus on 1,93 metriä. Se on suojeltu koski koskiensuojelulain nojalla.


title: Nagaikka

text: Nagaikka, nagaika, on kasakanpiiska tai myös ruoska, kasakanpamppu, alkujaan nogaitataarien ratsupiiska.


title: Lotus E21

text: Lotus E21 on brittiläisen Formula 1 -talli Lotuksen käyttämä auto kaudella 2013. Autolla kilpailivat suomalainen Kimi Räikkönen sekä ranskalainen Romain Grosjean. Räikkösen tilalla kauden kaksi viimeistä kilpailua ajoi toinen suomalainen, Heikki Kovalainen.


title: Lotus E21

text: Lotus E21 voitti Räikkösen ajamana debyyttikisansa Australiassa. Voitto jäi auton ainoaksi, mutta sen lisäksi kuljettajakaksikko Räikkönen – Grosjean ajoivat yhdeksän kertaa palkintopallille. Räikkönen ajoi Australian lisäksi Intiassa kilpailun nopeimman kierroksen. Lotus oli autollaan lopulta valmistajien MM-sarjan neljäs.


title: Lotus E21

text: Auto julkaistiin 28. tammikuuta 2013, ensimmäisenä kyseisen kauden autoista.


title: Lotus E21

text: Lotuksen edellisessä autossa, Lotus E20:ssä, oltiin kehitelty passiivista DRS-systeemiä, mutta sitä ei ikinä tuotu kilpailukäyttöön. Lotus E21:ssä kyseinen järjestelmä on kuitenkin käytössä.


title: Lotus E21

text: Kauden 2012 autoja oltiin kutsuttu "rumaksi" niiden keulassa olleen porrastuksen vuoksi. Kaudella 2013 porrastuksen kohdalle sai laittaa paneelin, mutta E21:ssä sellaista ei ollut. Perusteluina oli, ettei paneeli tuo aerodynaamista etua sen painoon nähden.


title: Lotus E21

text: † – Kuljettaja keskeytti, mutta onnistui ajamaan yli 90% kilpailusta mikä oikeuttaa loppusijoitukseen.


title: Otalammen työväentalo

text: Otalammen työväentalo on Vihdin Otalammella, osoitteessa Ratatie 13 sijaitseva työväentalo. Rakennustyöt aloitettiin toukokuussa 1934 ja avajaisia vietettiin jo saman vuoden syyskuun lopulla.


title: Otalammen työväentalo

text: Nykyään talo toimii Otalammen työväenyhdistys r.y:n kokous- ja juhlatilana. Työväentalo on myös vapaasti vuokrattavissa kokous ja juhlakäyttöön. Se onkin suosittu hääpaikka ja kyläläisten kokoontumispaikka.


title: On the Mission

text: On the Mission on suomalaisen black metal -yhtye Clandestine Blazen EP-levy. Se julkaistiin vuonna 1999 levymerkillä Northern Heritage.


title: On the Mission

text: Äänitteestä julkaistiin rajoitettu 200:n kappaleen painos.


title: Deliverers of Faith

text: Deliverers of Faith on Clandestine Blazen neljäs studioalbumi, joka julkaistiin vuonna 2004 levymerkillä Northern Heritage.


title: Nankiini

text: Nankiini on tiivis ja melko vahva, yleensä palttinasidoksinen puuvillakangas. Sitä käytetään esimerkiksi tyynyihin. Nankiinin valmistus on peräisin Nanjingistä jossa valmistettiin kellertävää puuvillaa. Myöhemmin se on ollut tavallista puuvilla joka on värjätty.


title: Nankiini

text: Oulun Wiikko-Sanomissa kerrottiin:


title: Charles Townshend (valtiovarainministeri)

text: Charles Townshend (27. elokuuta 1725 – 4. syyskuuta 1767 Lontoo) oli brittiläinen poliitikko, joka toimi vuosina 1766–1767 valtiovarainministerinä. Hänen veropolitiikkansa on sanottu lietsoneen kehitystä, joka johti Amerikan vallankumoukseen.


text: Charles Townshendin isoisä oli merkittävä ulkopoliitikko Charles Townshend. Hän oli Townshendin 3. varakreivin toinen poika, ja hänen isoveljensä oli kenraali George Townshend. Charles Townshend valittiin vuonna 1747 parlamentin alahuoneeseen. Toimiessaan 1749–1754 ulkomaankaupan johtokunnan (Board of Trade) jäsenenä hän osoitti kiinnostusta brittiläisten siirtokuntien verotuksen laajentamiseen. Sen jälkeen hän kuului 1754–1755 amiraliteetin johtokuntaan, mutta joutui eroamaan arvosteltuaan voimakkaasti maan hallitusta. William Pittin hallituksen aikana Townshend oli valtakunnanneuvoston jäsenenä. Vuosina 1761–1762 hän oli sotaministeri, keväällä 1763 siirtokuntien ministeri, 1765–1766 valtion kassaministeri ("Paymaster General") sekä kesäkuusta 1766 kuolemaansa asti valtiovarainministeri. Pääministeri Pittin terveyden heikennyttyä Townshend sai vahvan otteen maan hallinnosta.


text: Townshendin tarmokkuus brittien Amerikan-siirtokuntien verotusasioissa johti lopulta tapahtumaketjuun, jonka seurauksena siirtokunnat menetettiin. Jo siirtokuntaministerinä vuonna 1763 hän halusi siirtää siirtokuntien verotuksesta päättämisen Britannian parlamentille. Vuonna 1765 hän auttoi George Grenvilleä kuuluisan leimaverolain läpiviemisessä. Vähän ennen kuolemaansa Townshend ajoi kesä–heinäkuussa 1767 läpi neljä säädöstä, jotka tunnetaan nimellä Townshendin lait, ja joiden tarkoitus oli lisätä kruunun tuloja 40 000 punnalla vuodessa. Ne kavensivat siirtokuntien itsehallintoa ja asettivat tuontitullin monille siirtokunnille välttämättömille hyödykkeille, kuten lasille ja paperille. Siirtokuntalaisia huoletti etenkin säädös, jonka mukaan virkamiesten palkat maksettaisiin jatkossa tullimaksuista, minkä jälkeen he olisivat siirtokuntalaisten kokouksista riippumattomia. Varsinkin tuontitullit johtivat siirtokunnissa väkivaltaiseen vastareaktioon.


title: Break (yhtye)

text: Break oli suomalainen rockyhtye Pietarsaaresta, joka teki kaksi pitkäsoittoa.. Toisen levyn yhtye teki CBS-levymerkille, toisen kustantajana toimi Sonet.


title: Reviens Moi

text: Reviens Moi on saksalaisartisti Starbreezen kappale. Sen julkaisi High Five Records artistin toistaiseksi ainoana singlenä 8. lokakuuta 2012. Kappaleesta on tehty myös remix-versioita, jotka julkaistiin samana päivänä singlen kanssa. Vaikka kappaleen esittäjä on saksalainen, sen sanoitukset ovat ranskan kieliset. "Reviens Moi" ei päässyt edes kotimaassaan listoille.


title: Reviens Moi

text: Digitaalinen lataus


title: Nativistiset liikkeet

text: Nativistiset liikkeet ovat uskonnollisia ja sosiaalisia liikkeitä, joiden keskeinen idea on vastustaa vieraiden kulttuurien vaikutuksia. Ne tähdentävät oman kulttuurin merkitystä ja erityispiirteitä. Nativistisia liikkeitä ovat esimerkiksi voimakkaasti uskonnolliset cargokultti ja peyotismi. Niihin liittyy myös profeetallisia ja messiaanisia piirteitä.


title: Nativismi

text: Nativismi viittaa seuraaviin:


title: Vihervesiagama

text: Vihervesiagama ("Physignathus cocincinus") on agamien heimoon kuuluva liskolaji. Se liikkuu päiväaikaan.


title: Vihervesiagama

text: Yksilön pituus on 0,8–1 m. Vihervesiagama on väriltään vihreän tai ruskean sävyinen. Sen poskissa on valkoisia suomuja. Hännässä, joka on litteä, on valkoisia raitoja. Sen niskassa on piikkinen harjas.


title: Vihervesiagama

text: Vihervesiagamaa tavataan Kaukoidässä. Sitä esiintyy metsien jokiympäristöissä.


title: Vihervesiagama

text: Munia on yhdessä pesueessa 8–12.


title: Vihervesiagama

text: Laji syö hyönteisiä, joskus myös pieniä lintuja, sammakkoeläimiä ja matelijoita ja myös hedelmiä.


title: Natt och Dag

text: Natt och Dag on ruotsalainen aatelissuku, joka tunnetaan 1200-luvulta. Sen jäseniä oli mukana unionitaisteluissa 1400-luvulla. Suvun vapaaherrallinen haara hallitsi 1652–1675 läänityksenä Iin vapaaherrakuntaa.


title: Rudolf Gesellius

text: Rudolf Johan Henrik Gesellius (28. tammikuuta 1875 Helsinki – 18. syyskuuta 1938 Tukholma) oli liikemies ja lahjoittaja, joka sai kauppaneuvoksen arvon.


title: Rudolf Gesellius

text: Geselliuksen vanhemmat olivat liikemies Herman Otto Gesellius ja Emilie Struckmann. Opiskeltuaan sekä kotimaassa että ulkomailla Gesellius ryhtyi työskentelemään 1897 isänsä siirtomaatavaroiden ja viljan tukkuliikkeessä, jonka johtajaksi hän tuli 1903 ja myöhemmin yksinomistajaksi. Gesellius kuului useiden eri pankkien, vakuutuslaitosten ja liikeyritysten, samoin kuin taloudellisten järjestöjen johtoelimiin. Kauppaneuvoksen arvon hän sai 1929.


title: Rudolf Gesellius

text: Geselliuksen puoliso vuodesta 1913 oli Emilie Lindholm (k. 1941). Gesellius perusti puolisonsa kanssa 1928 säätiön lääketieteen, kemian ja fysiikan alan tutkimustyön tukemiseen. Säätiö, joka toimii yhä ja jonka jonka alkupääoma oli 3,5 miljoonaa markkaa, myönsi aikoinaan huomattavan suuria apurahoja. Geselliukset tukivat taloudellisesti myös ruotsalaista vanhainkotia Helsingissä.


title: Rudolf Gesellius

text: Rudolf Geselliuksen veli oli arkkitehti Herman Gesellius ja sisar tekstiilitaiteilija Loja Saarinen.


title: Townshendin lait

text: Townshendin lait () on nimitys neljälle säädökselle, jotka Ison-Britannian parlamentti hyväksyi kesä–heinäkuussa 1767. Ne asettivat brittiläisten Amerikan siirtokuntien asukkaiden maksettaviksi epäsuoria kulutusveroja tuontitullien muodossa ja siten siirtokuntalaisten mielestä loukkasivat heidän itsehallintoaan. Siirtokunnissa päätökset olivat hyvin epäsuosittuja, ja ne edistivät Amerikan vallankumouksen puhkeamista. Lakipaketti sai nimensä hankkeen isän, valtiovarainministeri Charles Townshendin mukaan.


title: Townshendin lait

text: Ensimmäinen kokonaisuuteen kuuluneista säädöksistä oli "Suspending Act" (”keskeytyslaki”), jonka mukaan New Yorkin provinssin maakuntakokouksen oli keskeytettävä kaikki toimintansa, kunnes se täyttäisi vuoden 1765 majoituslain ("Quartering Act") määräykset brittijoukkojen majoituskulujen maksamisesta. Toinen säädös (”Townshendin vero”) määräsi tuontitullin maksettavaksi kaikesta siirtokuntiin tuotavasta lyijystä, paperista, lasista, maalista ja teestä. Maksut oli suoritettava satamissa. Tullimaksut oli avoimesti tarkoitettu vain tulojen keräämiseen kruunulle eikä niinkään kaupan säätelyyn. Kolmas säädös asetti tullimaksuja perimään viranomaiskoneiston, jolle annettiin siirtokunnissa lähes mielivaltaiset oikeudet käyttää esimerkiksi kotietsintöjä, vakoojia, rannikkovartioaluksia ja auttamismääräyksiä, ja jonka kulut rahoitettaisiin kokonaan tullimaksuista. Neljäs säädös korotti teestä perittävää tullimaksua, mutta vapautti samalla veroista teen viennin emämaasta siirtokuntiin.


title: Townshendin lait

text: Uudet säädökset herättivät jyrkkää vastarintaa siirtokunnissa, sillä ne uhkasivat siirtokuntien perinteistä itsehallintoa, erityisesti maakunnallisten edustajakokousten oikeutta päättää verotuksesta. Säädöksiä vastustettiin paitsi kiertämällä niitä, myös väkivaltaisesti. Erityisesti Bostonissa toimineet brittiviranomaiset joutuivat hyökkäysten kohteeksi. Maaliskuussa 1770 tapahtuneen Bostonin verilöylyn päivänä kaikki Townshendin lakeihin sisältyneet tullimaksut teetullia lukuun ottamatta kumottiin, vuoden 1765 majoituslakia muutettiin ja brittiläiset miehitysjoukot kutsuttiin pois Bostonista. Tämä rauhoitti tilapäisesti levottomuudet. Jäljelle jäänyt teetullia koskenut laki korvattiin vuonna 1773 niin sanotulla teelailla, joka muodostui uudeksi kiistojen aiheeksi.


title: Fist of the Northern Destroyer

text: Fist of the Northern Destroyer on Clandestine Blazen kolmas studioalbumi, joka julkaistiin vuonna 2002 levymerkillä Northern Heritage.


title: Night of the Unholy Flames

text: Night of the Unholy Flames on Clandestine Blazen toinen studioalbumi, joka julkaistiin vuonna 2000 levymerkillä Northern Heritage.


title: Natur och Miljö

text: Natur och Miljö r.y on Suomen ruotsinkielisten alueiden luonnonsuojelu- ja ympäristönsuojelujärjestö. Se on puoluepoliittisesti sitoutumaton järjestö, johon kuuluu 20 paikallisyhdistystä ja 12 kuntajäsentä.


title: Natur och Miljö

text: Vuonna 1956 perustettiin jaosto nimeltään Delegationen för hembygdsvård, jonka tehtävänä oli toimia linkkinä kuntien ja päättäjien välillä. Vuonna 1969 tehtiin uudistus "", jolloin puheenjohtaja Johan Standertsköljd ehdotti, että se muutettaisiin itsenäiseksi yhdistykseksi. Yhdistyksen toiminta alkoi vuonna 1970. Samana vuonna Suomen Luonnonsuojeluliitto aloitti toimintansa. Silloin yhdistyksen nimeksi tuli Hembygdsvård r.f., mutta vuonna 1980 se sai nykyisen nimensä Natur och Miljö.


title: Natur och Miljö

text: Natur och Miljö työskentelee ympäristönsuojelun ja ympäristöpolitiikan piirissä. Se konsultoi päättäjiä muun muassa ympäristölakien valmistelussa ja tarjoaa tietoa luonnonsuojelusta jäsenilleen.


title: Natur och Miljö

text: Natur och Miljö kannattaa Itämeren säilyttämistä. Vuonna 2016 se järjesti Helsingin kaupungin ja Luonto-Liiton kanssa Lasten Itämeriprotestin.


title: Natur och Miljö

text: Iso osa sen toiminnasta on suunnattu lapsille ja nuorille. Vuonna 1986 se perusti Suomeen ensimmäisen luontokoulun nimeltään Naturskolan Uttern. Nykyään sen lisäksi järjestö ylläpitää kolmea muuta luontokoulua rannikkoseudulla.


title: Natur och Miljö

text: Natur och Miljö julkaisee aikakausilehteä nimeltä Finlands Natur. Lehti on ilmestynyt vuodesta 1941. Se ilmestyy neljä kertaa vuodessa sisältäen reportaaseja ja mielipidekirjoituksia luonnosta ja ekologisesta elämäntavasta. Päätoimittaja on Magnus Östman.


title: Tillipioni

text: Tillipioni ("Paeonia tenuifolia") kuuluu pionikasvien ("Paeoniaceae") heimoon. Tillipioni on matalakasvuinen, 40 senttimetrin korkuinen. Sen lehdykät ovat hyvin hienoliuskaiset. Niiden leveys vaihtelee puolesta kuuteen millimetriin. Lajin nimen mukaisesti ne ovat tillimäiset, mutta melko jäykät. Kirkkaan punaisen kukan leveys on neljästä viiteen senttiä. Tuoksu on miellyttävä. Juurakossa on usein perunamaisia mukuloita. Tillipionin kotiseutua ovat Kaukasus, Transsilvania, Ukraina ja Unkari. Se kasvaa siellä kuivilla niityillä. Puutarhassa tillipioni menestyy parhaiten syvämultaisissa kivikoissa ja rinteissä.


title: Kari Hautamäki

text: Kari Hautamäki (s. 18. maaliskuuta 1946) on suomalainen aktiiviuransa lopettanut koripallovalmentaja ja koripalloilija.


title: Kari Hautamäki

text: Tampereen Pyrinnön kasvatti Hautamäki pelasi miesten SM-sarjassa yhden kauden Oulun NMKY:ssä ja tämän jälkeen yhden kauden Pyrinnössä. Pyrinnön päävalmentajana Hautamäki toimi kaksi SM-sarjakautta. Hänen johdollaan Pyrintö voitti Suomen cupin vuonna 1969.


title: Gustaf Gisselkors

text: Gustaf Gisselkors (n. 1693 Pohjanmaa – 22. elokuuta 1769) oli suomalainen sotilas ja uskonnollinen vaikuttaja.


title: Gustaf Gisselkors

text: Gisselkors kuului inkeriläiseen pappissukuun. Hän otti osaa Suuren Pohjan sodan sotatoimiin Pohjanmaan rykmentin aliupseerina ja seurasi 1714 Tapani Löfvingiä tämän partioretkillä. Vuoden 1718 Norjan sotaretkellä Gisselkorsista tuli vänrikki, 1750 hänet korotettiin kapteeniksi ja Ilmajoen komppanian päälliköksi. Armeijasta Gisselkors erosi 1761. Hän oli liittynyt veljesten Jaakko ja Eerik Erikssonin separatistiseen uskonliikkeeseen ja näiden poistuttua maasta oli liikkeen huomattavimpia edustajia Pohjanmaalla. Vuonna 1736 ja myöhemminkin Gisselkors oli syytettynä epäkirkollisuudesta mutta selvisi tuomiotta. Hänen 1767 uskonystävilleen kirjoittamansa kirje osoittaa silti, että hänen uskonnollinen kantansa oli muuttunut ajan myötä vain jyrkemmäksi.


title: Naulasaari

text: Naulasaari on saari Mäntyharjulla Tarhaveden ja Juolaveden välillä Naulasalmessa. Saari oli 1400-luvulta alkaen Hämeen ja Savon erämaiden välinen rajapaikka. Se oli myös vuonna 1743 solmitun Turun rauhan rajasaari.


title: Fire Burns in Our Hearts

text: Fire Burns in Our Hearts on suomalaisen black metal -yhtye Clandestine Blazen esikoisalbumi. Se julkaistiin vuonna 1999 levymerkillä Northern Heritage.


title: Tony Musante

text: Anthony Peter ”Tony” Musante (30. kesäkuuta 1936 – 26. marraskuuta 2013) oli yhdysvaltalainen näyttelijä. Hänet tunnetaan mm. Nino Schibettan roolista HBO:n vankiladraamassa "Kylmä rinki" sekä Peten roolista elokuvassa "New Yorkin unelmia" (1984).


title: Tony Musante

text: Tony Musante menehtyi 26. marraskuuta 2013 leikkausta seuranneisiin komplikaatioihin.


title: Naulavaara

text: Naulavaara on Sotkamon eteläosassa oleva vaara. Sen korkeus on 355 metriä, toisten lähteiden mukaan 368 metriä. Se kuuluu Maanselän vaara-alueeseen ja on mittausten mukaan Kainuun sateisinta seutua.


title: Church of Atrocity

text: Church of Atrocity on Clandestine Blazen viides studioalbumi, joka julkaistiin vuonna 2006 levymerkillä Northern Heritage.


title: Let Go (Redraman kappale)

text: "Let Go" on suomalaisartisti Redraman kappale, jonka Sony Music julkaisi singlenä 17. tammikuuta 2014. Kappaleella laulaa myös yhdysvaltalaisartisti Kristinia DeBarge. Kappaleelle on tehty myös musiikkivideo, joka julkaistiin videopalvelu YouTubessa singlen julkaisupäivänä. Sami Joensuun ohjaama video on kuvattu Los Angelesin vanhassa vankilassa.


title: Lasikylä

text: Lasikylä (vuoteen 1964 Hidoisenpyöli) on kylä Johannislundin kulmakunnalla Kiikalassa Salossa.


title: Lasikylä

text: Kylän historia liittyy kiinteästi Hidoisenpyölin ulkoveromaalle Kiikalan, Someron ja Lohjan rajoille vuonna 1813 perustettuun, koko kulmakunnalle sittemmin nimensä antaneeseen Johannislundin lasitehtaaseen. Tehtaan lopetettua toimintansa vuonna 1960 erotettiin vuonna 1963 Hidoisenpyölin kylästä tehtaan lähiympäristö Johannislund-nimiseksi kyläksi ja vuonna 1964 kylän nimi Hidoisenpyöli muutettiin maanmittausasiakirjoissa nimeksi "Lasikylä".


title: Lasikylä

text: Luonnonympäristöltään alue on Kolmannen Salpausselän reunamuodostumaan kuuluvaa harjualuetta, jolle ulottuu Natura 2000 -ohjelmaan kuuluva Hyyppärän harjualue -niminen Natura-alue.


title: Lasikylä

text: Nykyinen Lasikylä kattaa pääosan aiemmasta, 1700-luvulta vuoteen 1963 rajoiltaan muuttumattomana pysyneestä Hidoisenpyöli-nimisestä kylästä.


title: Lasikylä

text: Nykyiset rajansa kylä sai kolme vuotta Johannislundin lasitehtaan toiminnan lakkaamisen jälkeen vuonna 1963, kun varsinainen lasitehdasalue Hidoisenpyölin kylässä sekä siihen kuuluvia alueita viereisestä Säräjärven kylästä erotettiin uudeksi Johannislund-nimiseksi yksinäistaloksi. Tässä toimituksessa Hidoisenpyölin kylään jäi kuulumaan vain entisen tehdasalueen ulkopuolinen laaja metsäalue, joka vielä 1960-luvun alussa oli täysin rakentamaton lukuun ottamatta sinne talvisodan aikana raivattua Kiikalan lentokenttää, joka ainakin jo vuonna 1966 oli aktiivisessa purjelentokäytössä.


title: Lasikylä

text: Nykyisen, enimmäkseen vain virallisessa käytössä olevan nimensä kylä sai vuonna 1964, kun sen siihenastinen nimi Hidoisenpyöli (vir. "Hidoisenböle") korvattiin maanmittausasiakirjoissa nimellä "Lasikylä".


title: Lasikylä

text: Lasikylän nykyisiä rajanaapureita ovat etelässä Kiikalan Pappila ja lännessä Kiikalan Komisuo Salossa. Somerniemen kylistä Somerolla rajanaapureina ovat luoteessa Kaskisto, pohjoisessa Mäyrämäki ja koillisessa Oinasjärvi. Idässä rajanaapureina onat Nummen Leppäkorpi Lohjalla sekä Kiikalan Säräjärvi ja Johannislund Salossa.


title: Lasikylä

text: Historialtaan Hidoisenpyölin ulkoveromaa oli yksi Varsinais-Suomeen todennäköisesti keskiajan uudistuskauden jälkeen muodostuneista autiopyöleistä, jotka olivat varsinaisista kylistä erillään olleita, asumattomia mutta kuitenkin verolle pantuja maakappaleita. Synnyltään ne saattoivat historiantutkija Erik von Hertzenin mukaan olla joko keskiajan asutuskaudella syntyneitä mutta sittemmin hylättyjä uudisasutuksia tai esimerkiksi velan tai muun saatavan takia omistajaansa vaihtaneita osia jonkin kyläkunnan maista. Omistajina tällaisilla pyöleillä saattoivat myöhemmin olla joko naapurikylien talot yhdessä tai erikseen tai joskus etäämpänäkin sijaitsevat kartanot.


title: Lasikylä

text: Hidoisenpyölin nimen on arveltu viittaavaan läheiseen Kiikalan Hitolan kylään, ja tämänsuuntaisia viittauksia onkin löytynyt vanhoista oikeudenkäyntiasiakirjoista. 1600- ja 1700 luvulla pyölin omistuksesta käräjöivät eri aikoina Someron Kaskiston ja Lautelan ja Kiikalan Komisuon kylien asukkaat sekä Perniön Paarskylän, Kiskon Haapaniemen ja Perniön Viipurin kartanon omistajat, joille koko pyöli lopulta vuonna 1812 tuomittiin Kaskiston, Komisuon ja Lautelan kylien talollisten häviöksi.


title: Lasikylä

text: Perniön Viipurin kartanolta pyölin hankki hallintaansa vuonna 1807 vänrikki Johan Berndt von Torcken, joka vuonna 1813 perusti sen alueelle, nykyisen Ruukinjärven rantaan Johannislundin lasitehtaan; nimen Johannislund von Torcken otti omasta etunimestään. 1800-luvun aikana lasitehtaan omistajat vaihtuivat useaan otteeseen, mutta tehdas jatkoi toimintaansa. 1800-luvun puolivälissä tehdas hankki omistukseensa myös viereisen Säräjärven eli Särämäen verotilan, josta saatavilla maataloustuotteilla oli merkitystä laajojen metsien keskellä sijaitsevan tehdasyhdyskunnan ruokahuollon kannalta. 1900-luvulla tehtaan toiminta alueella jatkui kunnes vuonna 1960, tehtaan tekniikan käytyä vanhanaikaiseksi, tehdas myytiin Riihimäen lasi osakeyhtiölle, joka samana vuonna lopetti sen toiminnan.


title: Lasikylä

text: Tehtaan lopettamisen yhteydessä varsinainen tehdasalue, johon kuului tiloja Säräjärven ja Hidoisenpyölin kylistä erotettiin vuonna 1963 Johannislund-nimiseksi yksinäistaloksi. Vuonna 1964 alueeltaan tältä osin supistuneen Hidoisenpyölin kylän nimi muutettiin Maanmittaushallituksen päätöksellä nimeksi "Lasikylä".


title: Lasikylä

text: Alueen luontoa hallitsee Suomusjärven, Kiikalan, Nummen ja Somerniemen alueille ulottuva jääkauden aikainen reunamuodostuma Kolmas Salpausselkä, joka muodostaa monipuolisen ja vaihtelevan luonnonympäristön. Merkittävät osat kylästä kuuluvat yhteensä 2468 ha laajuiseen Hyyppärän harjualueen Natura 2000 -alueeseen, joka ulottuu Salon, Someron ja Lohjan alueille Somerniemellä, Nummella, Kiikalassa ja Suomusjärvellä.


title: Lasikylä

text: Harjualueelle ovat tunnusomaisia etenkin monet lähteet, joista useista on tullut historiallisia kylien ja pitäjien rajapaikkoja. Lähes kokonaan harjualueelle sijoittuvaa Lasikylää rajaavat sitä edeltäneen historiallisen Hidoisenpyölin ja sen naapurikylien rajapaikoiksi aikanaan otetut lähteet edelleen viidessä suunnassa. Lännessä Kiikalan Komisuota, Saarta (myöhemmin Pappilaa) ja Hidoisenpyöliä on erottanut Uskelanjoen vesistöön kuuluvan Hitolanjoen latvahaaraan Satakoskenojaan Kultalähteenojan kautta laskeva Kultalähde. Länsiluoteessa Komisuota, Hidoisenpyöliä ja Someron Kaskistoa on erottanut Satakoskenojaan Huhdinojan kautta laskeva Lamminlähde. Pohjoisessa Hidoisenpyöliä sekä Someron Kaskistoa, Mäyrämäkeä ja Oinasjärveä Somerniemellä on erottanut Uskelanjoen sivujoen Terttilänjoen lähdejärveen Halkjärveen Myllyojan kautta laskeva Herakkaanlähde. Idässä Hidoisenpyöliä, Somerniemen Oinasjärveä ja Nummen Leppäkorpea ovat erottaneet Karjaanjoen vesistöön kuuluvaan Oinasjärveen Somerniemellä laskevat Hossojanlähteet.


title: Lasikylä

text: Lähteiden ohella harjualueella on pieniä järviä ja lampia, joista varsinkin humusjärvet voivat olla rannoiltaan soistuneita. Historiallisen Hidoisenpyölin alueella olevista järvistä suurin ja merkittävin on Ruukinjärvi, jonka rantaan Johannislundin lasitehdas perustettiin vuonna 1813. Järvi laskee etelässä Huhdanojan kautta Varesjokeen, joka on Kiskonjoen–Perniönjoen vesistöön kuuluvan Anerionjoen latvahaara. Idästä, Nummen rajalta Ruukinjärveen laskee Säräjärvi, ja Ruukinjärven länsipuolella on joukko pikkujärviä ja lampia, joista suurin on Iso-Kolosin. Nämä laskevat Huhdanojaan Ruukinjärven eteläpuolella. Pohjoisessa historiallisen Hidoisenpyölin alueella on toinen ryhmä pikkujärviä ja lampia. Näistä Tervakas, Kolmperänen ja Suolampi laskevat etelän suuntaan Säräjärveen. Nykyisen Lasikylän alueelle sijoittuvat alueen järvistä ja lammista Ruukinjärven länsipuoliset ja Säräjärven pohjoispuoliset pikkulammet. Itse ruukinjärvi kuuluu vuodesta 1963 Johannislundin kylään.


title: Lasikylä

text: Historiallisen Hidoisenpyölin alueella nykyisessä Johannislundin kylässä sijaitsee myös Varsinais-Suomen maakunnan korkein kohta, 163,9 metrin korkeuteen kohoava Särämäki, jonka kasvillisuus on monipuolista, ja joka kuuluu osana Hyyppärän harjualueen Natura 2000 -alueeseen. Natura-alueeseen kuuluvat myös alkujaan Hidoisenpyölin rajapaikoina olleet ja edelleen myös Lasikylän rajapaikkoina olevat Kultalähde, Lammenlähde, Herakkaanlähde ja Hossojanlähteet sekä Ruukinjärven länsipuoliset pikkulammet. Etenkin alueet monet lähteet ovat kosteikkoina arvokkaita, mutta Natura-alueeseen kuuluu täällä myös kuivia kangasmetsiä ja harjumetsiä sekä rannoiltaan soistuneita humusjärviä ja lampia.


title: Lasikylä

text: Lasikylän luoteisrajaa sivuaa Kiikalasta Somerniemen Oinasjärvelle johtava paikallistietasoinen kestopäällysteinen yhdystie Oinasjärventie, josta haarautuu Johannislundin suuntaan sorapäällysteinen yksityistie Lasikyläntie. Oinasjärventien varressa sijaitsee Lasikylän alueella nykyisin pääasiassa purjelentoa palveleva Kiikalan lentokenttä. Alun perin lentokenttä rakennettiin talvisodan aikana ruotsalaisin vapaaehtoisvoimin. Itse Johannislundin tehdasalue ei sijaitse siitä nimensä saaneessa nykyisessä Lasikylä-nimisessä kylässä vaan vuonna 1963 siihenastisista Hidoisenpyölin ja Säräjärven kylistä omaksi kyläkseen erotetussa, niin ikään lasitehtaan mukaan nimetyssä Johannislund-nimisessä kylässä, johon kuuluu itse tehdasalue lähiympäristöineen.


title: Peder Waldemar Granberg

text: Peder Waldemar Granberg (13. syyskuuta 1864 Tampere – 11. marraskuuta 1938 Viipuri) oli suomalainen lääkäri.


title: Peder Waldemar Granberg

text: Granbergin vanhemmat olivat apteekkari Edvard Granberg ja Paulina Gustafva Sacklén. Hän valmistui filosofian kandidaatiksi 1886 ja lääketieteen lisensiaatiksi 1893, toimi Helsingin yliopiston kirurgisen klinikan assistenttina 1895-1897 ja sen jälkeen vuoteen 1933 saakka eli yli kolmekymmentä vuotta Viipurin lääninsairaalan ylilääkärinä. Granbergia pidettiin erittäin etevänä kirurgina ja lisäksi taitavana sairaalan johtajana. Viipurin lääninsairaala oli Pohjoismaiden suurimpia ja moderneimpia yleissairaaloita hänen erotessaan sen johtajan toimesta. Granberg tunnettiin lisäksi nuorten lääkäreiden tieteellistä ja käytännöllistä toimintaa sairaalassaan merkittävästi edistäneenä henkilönä. Hän otti myös osaa liike-elämään, toimien muun muassa Yhtyneet Paperitehtaat Oy:n ja Walkiakoski Oy:n johtokunnissa. Professorin arvonimi hänelle myönnettiin 1905.


title: Peder Waldemar Granberg

text: Granberg kuoli naimattomana.


title: NLL-kausi 2013

text: NLL-kausi 2013 oli National Lacrosse Leaguen historian 27. kausi. Kauteen osallistui yhdeksän joukkuetta, jotka pelasivat 16:n ottelun mittaisen runkosarjan. Runkosarjan jälkeen kahdeksan joukkuetta jatkoi pudotuspeleihin, jotka pelattiin paras yhdestä menetelmällä.


title: NLL-kausi 2013

text: Mestariksi kruunattiin toista kertaa peräkkäin Rochester Knighthawks, joka loppuottelussa voitti Washington Stealthin. Kausi jäi Washington viimeiseksi, sillä kaudella 2014 joukkue toimii nimellä Vancouver Stealth.


title: NLL-kausi 2013

text: Runkosarjan voitti tilastoin 10–6 (10 voittoa, kuusi tappiota) Itäisen divisioonan Toronto Rock. Läntisen divisioonan voittajaksi kruunattiin lopulta tilastoin 9–7 pelannut Calgary Roughnecks. Läntisen divisioonan joukkueista samoihin tilastoihin ylsivät myös Washington Stealth sekä Edmonton Rush. Itäisen divisioonan Buffalo Bandits oli ainoa joukkue, joka ei selvinnyt pudostuspeleihin.


title: NLL-kausi 2013

text: Runkosarjan arvokkaimmaksi valittiin Calgaryn Shawn Evans.


title: NLL-kausi 2013

text: Pudotuspelien avauskierroksella runkosarjan voittanut Toronto hävisi Läntisen divisioonan viimeiselle, Minnesota Swarmille. Avauskierroksella jatkoon selvisivät Idän toinen, Rochester Knighthawks, sekä Lännen kaksi parasta, Calgary ja Washington.


title: NLL-kausi 2013

text: Toisella kierroksella Rochester onnistui niukasti voittamaan Minnesota, edeten loppuotteluun. Toiseksi joukkueeksi finaaliin eteni Washington, voitettuaan Calgaryn ainoastaan maalin erolla.


title: NLL-kausi 2013

text: Loppuottelussa Rochester voitti Washington maalein 11–10, ja uusi näin edellisen kauden mestaruutensa. Rochesterista tuli NLL:n ensimmäinen tuplamestari sitten Toronto kausien 2002–2003 mestaruuksien.


title: Eero Neva

text: Eero Neva on suomalainen koripallovalmentaja.


title: Eero Neva

text: Neva valmensi Tampereen Pyrintöä miesten SM-sarjassa kaksi kautta vuosina 1983–1985. Ensimmäisellä Nevan-kaudellaan Pyrintö sijoittui SM-sarjassa neljänneksi ja toisella kuudenneksi. Seuraavalla kaudella Neva oli Tapiolan Hongan päävalmentaja. Myöhemmin hän on valmentanut muun muassa Suomen joukkuetta koululaisten maailmanmestaruuskilpailuissa.


title: Eero Neva

text: Neva on vaikuttanut Tapiolan Hongassa muun muassa nuorisovalmentajana ja seuran hallituksessa. Neva toimi myös Suomen Koripalloliiton liittovaltuustossa. Hänet palkittiin vuonna 2011 liiton kultaisella ansiomerkillä.


title: Eero Neva

text: Kaudelle 2014-2015 Neva valittiin Hongan Korisliigajoukkueen apuvalmentajaksi.


title: Falling Monuments

text: Falling Monuments on Clandestine Blazen kuudes studioalbumi, joka julkaistiin vuonna 2010 levymerkillä Northern Heritage.


title: Hugh Gough

text: Hugh Gough, Goughin ensimmäinen varakreivi (3. marraskuuta 1779 Limerick, Irlanti – 2. maaliskuuta 1869 St. Helens, lähellä Dublinia, Irlanti) oli brittiläinen sotapäällikkö. Hänen on sanottu johtaneen useampia operaatioita kuin kukaan muu brittiläinen sotilas lordi Wellingtonia lukuun ottamatta.


title: Hugh Gough

text: Goughin isä oli everstiluutnantti Limerickin kaupungin kansalaismiliisissä. Gough liittyi armeijaan 13-vuotiaana. Hän oli brittiläisten miehitysjoukkojen mukana Etelä-Amerikassa ja Länsi-Intiassa 1796–1800. Ostettuaan itselleen majurin arvon 25-vuotiaana Gough kunnostautui Espanjan sotaretkellä 1808–1814, jossa hän komensi Irlannin kuninkaallista musketöörirykmenttiä. Hän osallistui muun muassa Talaveran (1809), Barrosan (1811) ja Vitorian taisteluihin (1813) sekä piiritetyn Tarifan puolustukseen. Gough lyötiin ritariksi vuonna 1815, minkä jälkeen hän oli pitkään rauhanomaisissa tehtävissä, lukuun ottamatta talonpoikien levottomuuksien kukistamista Etelä-Irlannissa 1821–1824. Hänet ylennettiin 1830 kenraalimajuriksi ja nimitettiin 1837 Mysoren armeijan komentajaksi Intiaan.


title: Hugh Gough

text: Gough toimi Kiinan vastaisen sotaretken ylipäällikkönä ensimmäisessä oopiumisodassa 1839–1842. Vuonna 1842 hänet korotettiin baronetiksi ja ylennettiin kenraaliluutnantiksi. Seuraavana vuonna hänestä tuli Intian joukkojen komentaja. Gough löi Maratin Maharajporen taistelussa 1843 sekä sikhit kahdessa sikhisodassa 1845–1846 ja 1848–1849. Ensimmäisen sikhisodan jälkeen hän sai 1846 päärinarvon ja hänestä tuli paroni Gough. Toisessa sikhisodassa Gough kärsi raskaita tappioita sikhejä vastaan ja sai osakseen kritiikkiä, minkä vuoksi hänet määrättiin korvattavaksi Charles Napierilla. Liitettyään kuitenkin sodan päätteeksi Punjabin kokonaan brittiläiseen Intiaan Goughia ylistettiin ja hänestä tehtiin 1849 varakreivi nimellä "Gough of Goojerat and Limerick". Vuonna 1862 hänet ylennettiin sotamarsalkaksi.


title: Harmony of Struggle

text: Harmony of Struggle on Clandestine Blazen seitsemäs studioalbumi, joka julkaistiin vuonna 2013 levymerkillä Northern Heritage.


title: Harmony of Struggle

text: Albumin kansikuvan maalauksen on toteuttanut Jukka Siikala.


title: Nick Plastino

text: Nicholas Plastino (s. 20. helmikuuta 1986 Sault Ste. Marie, Ontario, Kanada) on italialais-kanadalainen jääkiekkopuolustaja, joka pelaa Sveitsin National League A:n HC Ambrì-Piottassa. Hän laukoo oikealta.


title: Nick Plastino

text: Plastino varattiin OHL-joukkue Barrie Coltsiin 132. pelaajana vuonna 2002. Hän pelasi joukkuessa ensimmäiset ottelunsa kauden 2003–2004 lopulla, mutta pääosa Plastinon kaudesta eteni kuitenkin vielä OPJHL-joukkue Milton Icehawksissa. Kolmannella OHL-kaudellaan 2005–2006 hän jakoi Coltsin sisäisen tehotilaston voiton Bryan Littlen kanssa lukemalla +26. Viimeisellä OHL-kaudellaan 2006–2007 Plastino oli joukkueen tehokkain puolustaja tehoilla 5+35=40 ja voitti Coltsin sisäisen tehotilaston lukemalla +33.


title: Nick Plastino

text: Kaudeksi 2007–2008 Plastino siirtyi Italian Serie A:ssa pelanneeseen HC Asiagoon. Hän pelasi joukkueessa neljä kautta. Plastino oli kaudella 2009–2010 Asiagon tehokkain puolustaja tehoilla 9+17=26, kuten myös kaudella 2010–2011, jolloin hän sijoittui tehoilla 4+26=30 Serie A:n puolustajien pistepörssissä neljänneksi. Plastino voitti Italian-mestaruuden vuosina 2010 ja 2011.


title: Nick Plastino

text: Plastino palasi kaudeksi 2011–2012 Pohjois-Amerikkaan ja siirtyi ECHL-joukkue Wheeling Nailersiin. Marraskuussa 2011 hän palasi kuitenkin Eurooppaan ja siirtyi loppukauden kattaneella sopimuksella Ruotsin toiseksi korkeimmalla sarjatasolla HockeyAllsvenskanissa pelaavaan BIK Karlskogaan. Joukkue sijoittui runkosarjassa kolmanneksi ja eteni Kvalserieniin, mutta jäi kuitenkin ilman sarjanousua. Plastino jatkoi BIK:ssa myös kaudella 2012–2013, jolloin hän oli joukkueen tehokkain puolustaja tehoilla 9+15=24, joilla Plastino jakoi Allsvenskanin puolustajien pistepörssin seitsemännen sijan Asplöven HC:n Alexander Deilertin kanssa.


title: Nick Plastino

text: Kaudeksi 2013–2014 Plastino siirtyi vuoden mittaisella sopimuksella SHL:n nousijajoukkue Örebro HK:hon. Kaudeksi 2014–2015 hän siirtyi sieltä vuoden mittaisella sopimuksella Norjan GET-ligaenin Stavanger Oilersiin. Plastino oli joukkueen tehokkain puolustaja tehoilla 12+28=40, joilla hän sijoittui koko liigan puolustajien pistepörssissä kolmanneksi. Plastino voitti kauden päätteeksi Norjan-mestaruuden.


title: Nick Plastino

text: Plastino siirtyi kaudeksi 2015–2016 1+1-vuotisella sopimuksella SM-liigajoukkue Tapparaan. Hän aloitti kautensa pelinumerolla 18, mutta vaihtoi pelinumeronsa 28:ksi Tuukka Mäntylän palattua joukkueeseen. Plastino oli Tapparan eniten maaleja tehnyt puolustaja kahdeksalla osumallaan. Hän voitti kevään 2016 pudotuspelien puolustajien syöttöpörssin yhdeksällä syöttöpisteellään. Plastino voitti kauden päätteeksi Suomenmestaruuden.